L-ITTRA LIL TITU

Ħarsa ħafifa lejn l-ittra

L-ittra lil Titu hi waħda mill-ittri hekk imsejħa 'pastorali'.

Il-ħsieb prinċipali tagħha hu li jingħataw struzzjonijiet dwar kif kellhom jitmexxew il-komunitajiet insara.

Titu jissemma ħafna drabi minn Pawlu f'ittri oħra bħal dik lill-Galatin u fit-tieni ittra lill-Korintin.

Pawlu jsemmih bħala wieħed li ħadem bis-sħiħ miegħu fit-twaqqif u t-tmexxija tal-Knejjes fl-Asja Minuri u fil-Greċja.

L-Appostlu jħalli f'idejh biex isib mexxejja li setgħu jieħdu ħsieb sew tal-Knisja fi Kreta.

Il-kredenzjali ta' mexxejja tajba tal-komunitajiet huma fama tajba, safa tal-qalb, fidi soda, għaqal, sabar, u fuq kollox, imħabba.

Biex il-mexxejja magħżula jkollhom dawn il-virtujiet sbieħ, iridu jsibu l-mudell f'Titu nnifsu.

Hi ittra indirizzata lil Titu personalment, biex fiha jagħtih struzzjonijiet eżatti kif kellu jorganizza l-komunitajiet insara bl-aħjar mod possibbli.

Fl-istess waqt hi ittra li toffri ħafna tagħlim dwar il-ħajja nisranija ta' kull min jemmen, u dwar it-talenti meħtieġa għal mexxejja veri, denji tas-sejħa tagħhom.

Hemm ħajja ġdida fi Kristu li ġie fid-dinja biex isalvana u jimliena bl-Ispirtu Qaddis tiegħu.

Hekk kull nisrani jista' jħares lejn bidu ġdid b'tama sħiħa fil-ħajja eterna.

Iżda meta feġġet it-tjieba ta' Alla, Salvatur tagħna, u l-imħabba tiegħu għall-bnedmin, hu salvana bil-ħasil ta' twelid ġdid u t-tiġdid tal-Ispirtu s-Santu, mhux minħabba l-opra tajba li stajna għamilna aħna, iżda minħabba l-ħniena tiegħu ( , - ).

It-taqsim tal-ittra

Introduzzjoni ( , - )

Il-mexxejja tal-Knejjes ( , - )

Id-dmirijiet ta' gruppi diversi fil-Knisja ( , - )

Twissijiet ( , - )

Konklużjoni ( , - )


Tislima

Jiena Pawlu, qaddej ta' Alla, u appostlu ta' Ġesù Kristu biex immexxi l-maħturin ta' Alla fil-fidi u nwassalhom għat-tagħrif tal-verità li twassal għat-tjieba, bit-tama tal-ħajja ta' dejjem.

Alla, li ma jigdibx, wegħedhielna sa minn qabel iż-żminijiet, u meta wasal il-waqt irrivelahielna bil-kelma tiegħu permezz tal-predikazzjoni li kienet fdata lili skont l-ordni ta' Alla, is-Salvatur tagħna.

Qiegħed nikteb lil Titu, ibni veru fil-fidi tagħna lkoll: lilu grazzja u sliem mingħand Alla l-Missier u mingħand Kristu Ġesù s-Salvatur tagħna.

Ix-xogħol ta' Titu fi Kreta

Għalhekk jiena ħallejtek fi Kreta, biex tqassam kollox bl-ordni, u biex taħtar presbiteri f'kull belt, skont ma ordnajtlek.

Kull min ikun maħtur ma għandu jkollu xejn x'wieħed jgħid fih; ikun raġel ta' mara waħda, u jkollu wliedu jemmnu, bla ma ħadd jista' jixlihom bi mġiba żienja jew bla rażan.

L-isqof , bħala amministratur ta' Alla, għandu jkun bniedem li ħadd ma jista' jgħid xejn fih; ma għandux ikun mimli bih innifsu, ma jinkurlax malajr, ma jkunx mogħti għax-xorb, ma jkunx ġellied jew rgħib; imma jkun bniedem li jilqa' 'l-barranin, iħobb it-tajjeb, meqjus, ġust, qaddis, irżin; bniedem li jżomm sħiħ mal-kelma ta' min jemminha, biex ikun jista' jqawwi qalb l-oħrajn bid-duttrina sħiħa u jwiddeb lil min imieri.

Għax hemm ħafna minn dawk li ma jridux joqogħdu għal ħaddieħor, li jitkellmu fil-vojt u li jqarrqu bl-oħrajn; issibhom l-aktar fost dawk min-naħa tal-Lhud.

Dawn jeħtiġilhom jitrażżnu, għax qegħdin jaqilbu ta' taħt fuq familji sħaħ, billi għal qligħ baxx jgħallmu ħwejjeġ li ma jmisshomx jgħallmuhom.

Wieħed minnhom , poeta tagħhom stess, qal: "In-nies ta' Kreta dejjem giddibin, bhejjem qliel, żaqqiqin u għażżenin."

Din ix-xhieda hi minnha.

Għalhekk għandek teħodhom bl-iebes, biex iżommu sħiħ fil-fidi u ma jagħtux widen għall-ħrejjef tal-Lhud u għall-ordnijiet ta' nies li warrbu l-verità minn quddiem għajnejhom.

Kollox hu safi għal min hu safi; imma għal dawk li huma mħassrin u li ma jemmnux, xejn ma hu safi; sa moħħhom u l-kuxjenza tagħhom huma mħassra.

Jistqarru li jagħrfu lil Alla, biex imbagħad bl-għemil tagħhom jiċħduh; huma nies ta' min jistmerrhom, rashom iebsa, u ma jinqalgħu għal xejn tajjeb.


Tagħlim sod

Int, iżda, għallem skont id-duttrina sħiħa: Li x-xjuħ ikunu trankwilli, għaqlin, serji, meqjusa, sħaħ fil-fidi, fl-imħabba u fis-sabar.

L-istess in-nisa xjuħ: għandhom iġibu ruħhom kif jixraq lil nisa qaddisa; ma jqassux fuq ħaddieħor, anqas ikunu lsiera tal-inbid; għandhom jgħallmu t-tajjeb, biex hekk idarru n-nisa żgħażagħ iħobbu lil żwieġhom u lil uliedhom; ikunu meqjusa, safja, nisa tad-dar, twajba, ubbidjenti għal żwieġhom, ħalli l-kelma ta' Alla ma titkasbarx.

Hekk ukoll ħeġġeġ liż-żgħażagħ biex ikunu meqjusa.

Qis li inti nnifsek tkun f'kollox mera ta' bniedem li jagħmel it-tajjeb; bniedem ta' duttrina safja, ta' serjetà; li għandu kelma sħiħa li ħadd ma jsib xi jgħid fiha, sabiex kull min jeħodha kontra tagħna jibqa' mħawwad, billi ma jkollu xejn ħażin xi jgħid fuqna.

Għid lill-ilsiera biex joqogħdu f'kollox għas-sidien tagħhom, u jfittxu li jogħġbuhom u ma jmeruhomx; ma jwarrbu xejn bil-moħbi, imma juru li huma tassew nies ta' min jafdahom f'kollox, ħalli f'kollox jagħmlu ġieħ lit-tagħlim ta' Alla, is-Salvatur tagħna.

Għax dehret il-grazzja ta' Alla, għas-salvazzjoni lill-bnedmin kollha; hi trawwimna nwarrbu l-ħażen u l-ġibdiet tad-dinja, biex ngħixu bir-rażna u l-ġustizzja u t-tjieba f'dan iż-żmien, u nistennew it-tama hienja u d-dehra tal-glorja tal-kbir Alla u Salvatur tagħna, Ġesù Kristu.

Hu li ta lilu nnifsu għalina biex jifdina minn kull ħażen u jnaddafna u jagħmel minna poplu magħżul għalih, poplu mħeġġeġ għall-għemil it-tajjeb.

Dan li għandek tgħid.

Ħeġġeġ u wissi bis-setgħa kollha; u ħadd ma għandu jmaqdrek.


Id-dmirijiet tal-insara

Fakkarhom biex joqogħdu għall-maġistrati u għall-awtorità, jobduhom u jkunu dejjem imħejjija għal kull opra tajba; biex ma jkasbru 'l ħadd, jaħarbu t-tilwim, ikunu umli, jimxu bil-ħlewwa ma' kulħadd.

Għax aħna wkoll konna darba bla moħħ; konna nies li ma jridux jobdu, bnedmin li tilfu t-triq, ilsiera tal-passjonijiet u kull xorta ta' pjaċiri; konna ngħixu fil-ħażen u fl-għira; konna nies ta' min jobgħodna u għedewwa ta' xulxin.

Iżda meta feġġet it-tjieba ta' Alla, Salvatur tagħna, u l-imħabba tiegħu għall-bnedmin, hu salvana bil-ħasil ta' twelid ġdid u t-tiġdid tal-Ispirtu s-Santu, mhux minħabba l-opri tajba li stajna għamilna aħna, iżda minħabba l-ħniena tiegħu.

Dan l-Ispirtu hu sawwbu bil-kotra fuqna b'Ġesù Kristu, is-Salvatur tagħna, biex bis-saħħa tal-grazzja tiegħu nitqaddsu u nsiru werrieta tal-ħajja ta' dejjem skont it-tama li għandna.

Din hi kelma żgura; u jiena rridek tisħaq fuq dawn il-ħwejjeġ, sabiex dawk li jemmnu f'Alla jieħdu ħsieb li jkunu minn tal-ewwel fl-opri tajba.

Dan hu sabiħ u fejjiedi għall-bnedmin.

Aħrab il-kwistjonijiet fiergħa u l-ġenealoġiji u l-ġlied u t-tilwim fuq il-Liġi.

Dawn kollha huma bla fejda u vojta.

Bniedem li jġib il-firda widdbu darba darbtejn, u mbagħad aħrab minnu.

Taf int, bniedem bħal dan hu korrott u midneb, ikkundannat minnu nnifsu.

L-aħħar istruzzjonijiet u tislijiet

Meta nibgħat għandek lil Artema jew lil Tikiku, fittex ejja ħdejja f'Nikopoli , għax qtajtha li ngħaddi x-xitwa hemmhekk.

Għin lil Zena, l-avukat, u lil Apollo biex ifittxu jitilqu, u qis li ma jkun jonqoshom xejn.

In-nies tagħna mbagħad għandhom jitgħallmu jkunu minn ta' quddiem fl-opri tajba, biex jieħdu ħsieb ta' kulma hu meħtieġ u ma jgħaddux ħajja bla frott.

Dawk kollha li hawn miegħi jsellu għalik.

Sellili għal ħbiebna fil-fidi.

Il-grazzja magħkom ilkoll.


L-ITTRA LIL FILEMON

Ħarsa ħafifa lejn l-ittra

Din hi l-iqsar ittra ta' Pawlu.

Hi ittra personali ħafna u tixhed li kienet teżisti rabta qawwija ta' ħbiberija bejn Pawlu u Filemon.

Fiha Pawlu qed jidħol għal Oneżimu li kien wieħed mill-ilsiera ta' Filemon u li kien ħarab biex ifittex il-ħelsien.

Filemon kien raġel sinjur ħafna u kellu l-ilsiera, dar kbira, u ġid materjali kbir.

Kien sar nisrani u beda juża daru biex fiha l-insara jiltaqgħu għat-talb u l-qsim tal-ħobż.

Oneżimu kien ukoll sar nisrani, u allura Pawlu qed jitlob lil ħabibu Filemon biex jilqa' lura lil Oneżimu mhux iktar bħala lsir, imma bħala ħuh fi Kristu.

Forsi tista' tqum il-mistoqsija għaliex ittra personali hekk kellha tkun indirizzata lill-Knisja li tiltaqa' f'dar Filemon.

U hekk niġu f'dan, nistgħu nistaqsu x'inhu postha fil-Bibbja.

Imma ta' min jinnota li fl-appell ta' Pawlu favur l-ilsir hemm messaġġ qawwi ta' mħabba u maħfra.

Meta Pawlu jfaħħar lil Filemon għal mod ta' ħajja li jgħix, qed ipoġġi quddiem l-insara mudell li fuqu għandhom jimxu.

Juri wkoll l-interess personali tal-appostlu Pawlu fl- "ulied" li hu addotta għal Kristu.

Dan jispjega għaliex l-ittra nżammet mal-ittri l-oħrajn.

Niżżi ħajr dejjem lil Alla tiegħi u niftakar fik fit-talb tiegħi.

Jiena smajt bil-fidi li għandek fil-Mulej Ġesù u l-imħabba tiegħek għall-qaddisin.

Nitlob li l-fidi li inti taqsam mal-oħrajn ikollha l-qawwa li twassal biex jingħaraf it-tajjeb kollu li hemm fina minħabba fi Kristu ( - ).

It-taqsim tal-ittra

Introduzzjoni ( - )

Ifaħħar lil Filemon ( - )

Appell għal Oneżimu ( - )

Konklużjoni ( - )


Tislima

Pawlu, priġunier ta' Kristu Ġesù u ħija Timotju lil Filemon seħibna l-għażiż fix-xogħol, u lil oħtna Appja u lil Arkippu, suldat magħna, u lill-knisja li tinġabar f'darek: Grazzja u sliem għalikom mingħand Alla Missierna u Ġesù Kristu .

Imħabba u fidi

Nitlob li l-fidi li inti taqsam mal-oħrajn ikollha l-qawwa li twassal biex jingħaraf it-tajjeb kollu li hemm fina minħabba fi Kristu.

Jiena fraħt ħafna u qawwejt qalbi bl-imħabba li għandek; għaliex, ħija, il-qlub tal-qaddisin strieħu fik.

Pawlu jaqbeż għal Oneżimu

Għalhekk iktar milli nikkmandak tagħmel li jenħtieġ - kif nista' nagħmel b'wiċċi minn quddiem fi Kristu - jiena nitolbok, f'isem l-imħabba; jiena, Pawlu, raġel xwejjaħ, u issa priġunier ta' Kristu Ġesù, qiegħed nitolbok bil-ħerqa għal ibni, li jiena nissilt fil-ktajjen, għal Oneżimu , dak li darba lilek ma kien jiswielek għal xejn, imma li issa jiswielna, kemm lili u kemm lilek.

Jiena bgħatthulek lura, lilu, bħallikieku bgħattlek qalbi stess .

Xtaqt kieku żammejtu miegħi, biex, kif jien fil-ħabs għall-Evanġelju, idur bija minflokok hu.

Iżda ma ridt nagħmel xejn mingħajr ma nara x'jidhirlek int, biex l-opra tajba tiegħek ma tkunx għamiltha bilfors, imma tkun ħierġa mill-qalb.

Għandu mnejn li għalhekk hu telaq minn miegħek għal ftit, biex inti terġa' tiksbu lura għal dejjem, mhux iktar bħala lsir, imma xi ħaġa iktar minn ilsir, bħala ħuk għażiż; għażiż fuq kollox għalija, imma kemm iktar għalik, skont id-dinja u skont il-Mulej.

Int mela, jekk inti qalb waħda miegħi, ilqgħu bħallikieku kont jien!

Jekk naqsek f'xi ħaġa jew jekk għandu jagħtik, ixħet kollox fuqi.

B'idi stess qiegħed nikteb: "Jiena, Pawlu, inħallsek" - biex ma ngħidlekx li inti stess taf lilek innifsek lili.

Iva, ħija, nitolbok, agħmilli dan il-pjaċir minħabba fil-Mulej.

Serraħli qalbi fi Kristu.

Ktibtlek għax jiena żgur li int tisma' minni, anzi jiena naf li se tagħmel aktar minn hekk.

Fl-istess ħin ħejjili kamra, għaliex nittama li bis-saħħa tat-talb tagħkom nerġa' ningħata lilkom.

L-aħħar tislijiet

Iselli għalikom Epafra priġunier miegħi għal Kristu Ġesù; Marku, Aristarku, Dema, Luqa, sħabi fix-xogħol.

Il-grazzja tal-Mulej Ġesù Kristu tkun magħkom.


L-ITTRA LIL-LHUD

Ħarsa ħafifa lejn l-ittra

Ħafna studjużi huma tal-fehma li l-Ittra lil-Lhud mhix miktuba minn Pawlu, għax l-istil tal-kitba, il-kontenut, u l-użu ta' eżempji mit-Testment il-Qadim, ma jaqblux għalkollox mal-ittri ta' Pawlu.

L-awtur tal-ittra hu aktarx xi ħadd li minn Ruma ried jilħaq lill-ħafna Lhud insara mxerrda f'ħafna pajjiżi, kif ukoll insara oħra, li minħabba t-tbatijiet li kienu għaddejjin minnhom bdew jaqtgħu qalbhom.

L-insara bdew iqabblu r-reliġjon tagħhom ma' dik Lhudija.

Fir-reliġjon nisranija ma beda jidher xejn konkret ipparagunat maċ-ċerimonji, il-Patt, l-għeġubijiet fil-ġrajja tal-poplu, li dehru fir-reliġjon tal-Lhud.

Daħlet il-mistoqsija jekk, wara kollox, kienx hemm għalfejn wieħed ibati meta kollox kien marbut ma' dak li ma jidhirx.

L-awtur ta' din l-ittra ried iwieġeb għal dawn id-dubji billi jagħti provi qawwija tal-kobor bla qjies ta' Ġesù Kristu li hu l-Iben ta' Alla u 'l fuq minn kull personaġġ ieħor fit-Testment il-Qadim.

Fih hemm il-milja ta' kull wegħda u fih ukoll il-Patt tas-Sinaj isir il-Patt għall-popli kollha.

Jekk il-Lhud kellhom il-qassis il-kbir tat-tempju li ried joffri s-sagrifiċċju tat-tpattija għad-dnub tal-poplu u tiegħu nnifsu, l-insara għandhom il-Qassis il-Kbir li b'demmu ħafer id-dnub tad-dinja darba għal dejjem u ma kellux xi jpatti għalih innifsu, għax hu l-Vittma safja u qaddisa, il-Ħaruf bla tebgħa.

Jekk it-Tempju ta' Ġerusalemm hu l-post tal-qima għal-Lhud, l-insara għandhom t-Tempju ħaj li hu Ġesù nnifsu.

La l-anġli, la Mosè, la Ġożwè, u la ebda Levita qatt ma sama' lil Alla jgħidlu "Int Ibni, jien illum nissiltek" jew "Oqgħod fuq il-lemin tiegħi, sa ma nagħmel l-għedewwa tiegħek mirfes għal riġlejk" ( , ; ).

Kull mexxej kbir fit-Testment il-Qadim għamel dak li kellu jagħmel skont is-sejħa ta' Alla, għadda ż-żmien tiegħu, u ngħaqad ma' missirijietu.

It-Testment il-Ġdid hu mibni fuq l-Iben ta' Alla li għammar fostna, sarilna t-triq li twassal għand il-Missier, u għadu ħaj fil-glorja.

It-tweġibiet għad-dubji serji li qamu fost l-insara tal-ewwel snin, jiffokaw fuq il-persuna ta' Ġesù li hu l-għajn ta' kull fidi li minnha n-nisrani jikseb it-tama għal futur ċert ukoll jekk ma jidhirx bl-għajnejn tal-ġisem.

Filwaqt li jfaħħar il-fidi tal-personaġġi kbar tat-Testment il-Qadim, l-awtur jinkoraġġixxi lis-segwaċi ta' Kristu biex jiffissaw ħarsithom fuq l-Iben ta' Alla li jagħtihom il-forza li jiġru l-ġirja sal-glorja tal-qawmien.

Għax aħna m'għandniex qassis il-kbir li ma jistax jagħder id-dgħufija tagħna, imma għandna wieħed li kien imġarrab bħalna f'kollox, minbarra d-dnub.

Ħa nersqu, mela, b'qalbna qawwija lejn it-tron tal-grazzja, biex naqilgħu ħniena u nsibu f'waqtha l-grazzja li neħtieġu ( , - ).

It-taqsim tal-ittra

Introduzzjoni: Kristu l-milja tar-rivelazzjoni ta' Alla ( , - )

Kristu aqwa mill-anġli ( , — , )

Kristu aqwa minn Mosè u Ġożwè ( , — , )

Kristu s-saċerdot ewlieni ( , — , )

Il-Patt ta' Kristu 'il fuq minn kull patt ieħor ( , — , )

Is-sagrifiċċju ta' Kristu jnaddafna mid-dnub ( , - )

Il-fidi kollox ( , — , )

L-aħħar twissijiet u l-konklużjoni ( , - )


Alla tkellem permezz ta' Ibnu

Alla fl-imgħoddi kellem lil missirijietna ħafna drabi u b'ħafna manjieri permezz tal-profeti.

Issa f'dan l-aħħar żmien, huwa kellimna permezz ta' Ibnu, li hu għamlu werriet ta' kollox, u li bih ukoll għamel il-ħolqien.

Hu, l-Iben, li hu d-dija tal-glorja ta' Alla u x-xbieha tal-essenza tiegħu, u li jżomm id-dinja kollha bil-kelma setgħana tiegħu, wara li naddafna minn dnubietna, qagħad fuq il-lemin tal-kobor ta' Alla fl-għoli tas-smewwiet, u b'hekk sar daqshekk aqwa mill-anġli daqs kemm ogħla minn tagħhom hu l-isem li kiseb.

L-Iben hu akbar mill-anġli

Għax lil min mill-anġli qatt qal Alla:

"Inti ibni, jiena llum nissiltek"?

Jew:

"Jiena nkun missieru, u hu jkun ibni"?

Imbagħad, hu u jdaħħal 'l Ibnu l-Kbir fid-dinja, jgħid ukoll:

"Ħa jqimuh l-anġli kollha ta' Alla."

Għall-anġli tiegħu jgħid:

"L-anġli tiegħu jagħmilhom irjieħ,

lill-qaddejja tiegħu ilsna tan-nar."

Imma għall-Iben jgħid:

"It-tron tiegħek, O Alla, għal dejjem ta' dejjem,

ix-xettru tal-ġustizzja hu x-xettru ta' saltnatek .

Ħabbejt is-sewwa u bgħadt il-ħażen;

għalhekk Alla, Alla tiegħek, dilkek

b'żejt ta' ferħ aktar minn sħabek."

U wkoll: "Int, Mulej, waqqaft l-art fil-bidu,

u għemil idejk huma s-smewwiet.

Huma jintemmu, iżda inti tibqa';

huma lkoll bħal libsa jiqdiemu,

bħal mantar int tkebbibhom , bħal libsa huma jitbiddlu.

Imma int, li int tibqa', u s-snin tiegħek qatt ma jintemmu".

Lil min mill-anġli qatt qal:

"Oqgħod fuq il-lemin tiegħi,

sa ma nagħmel l-għedewwa tiegħek mirfes għal riġlejk"?

M'humiex huma wkoll spirti qaddejja, mibgħutin biex jaqdu lil dawk li għandhom jiksbu s-salvazzjoni?


Is-salvazzjoni l-kbira

Għalhekk għandna nagħtu ħafna aktar kas ta' dak li smajna, li ma mmorrux nitbiegħdu 'l barra mit-triq.

Għax jekk il-kelma li ngħatat permezz tal-anġli kienet tiswa tant li min ma kienx iħarisha, jew ma kienx joqgħod għaliha, kien jieħu l-ħlas li ħaqqu, kif nistgħu neħilsuha aħna jekk inwarrbu salvazzjoni hekk kbira?

Din hi salvazzjoni li ngħatat l-ewwel bil-fomm tal-Mulej stess, u mbagħad wassluha sħiħa lilna dawk li semgħuh.

Ma' tagħhom Alla żied ix-xhieda tiegħu b'sinjali u għeġubijiet u ħafna għemejjel setgħana, u wkoll bid-doni tal-Ispirtu s-Santu mqassmin skont ir-rieda tiegħu.

Il-glorja tas-Salvatur

Id-dinja li għandha tiġi, li fuqha qegħdin nitkellmu, Alla ma qegħedhiex taħt is-setgħa tal-anġli.

X'imkien fl-Iskrittura hemm xhieda li tgħid hekk:

"X'inhu l-bniedem biex tiftakar fih,

jew bin il-bniedem biex tieħu ħsiebu?

Ftit inqas mill-anġli int għamiltu,

bil-glorja u l-ġieħ żejjintu,

kollox taħt riġlejh qegħedtlu."

Issa, meta jgħid li "qiegħed kollox taħt is-setgħa tiegħu", dan ifisser li xejn ma ħalla li ma jkunx imqiegħed taħtu.

Tassew li għalissa aħna għadna m'aħniex naraw kollox taħt is-setgħa tiegħu.

Madankollu, lil dak li għal ftit taż-żmien kien imniżżel ftit inqas mill-anġli, lil Ġesù, aħna issa qegħdin narawh imżejjen fil-glorja u l-ġieħ minħabba fil-mewt li hu bata, biex, għall-grazzja ta' Alla, il-mewt li daq tkun għall-ġid ta' kulħadd.

Għax kien jixraq li Alla, li għalih u bih sar kollox, waqt li jwassal ħafna wlied għall-glorja, jagħmel li l-Awtur tas-Salvazzjoni tagħhom ikun perfett bis-saħħa tas-sofferenzi.

Għax kemm dak li jqaddes, u kemm dawk li jiġu mqaddsin, ilkoll huma mill-istess wieħed.

U għalhekk Ġesù ma jistħix isejħilhom ħutu, billi jgħid:

"Inxandar ismek lil ħuti,

f'nofs il-ġemgħa nfaħħrek;"

u wkoll:

"Fih jiena nittama;"

u iżjed:

"Hawn jien, jien u l-ulied li Alla tani".

Billi l-ulied għandhom l-istess demm u ġisem, Ġesù wkoll bl-istess mod sar bħalhom, biex b'mewtu jeqred is-setgħa ta' dak li kellu l-mewt f'idejh, jiġifieri x-Xitan, u jeħles 'il dawk kollha li, minħabba fil-biża' tal-mewt, kienu mjassrin għal għomorhom kollu.

Għax tabilħaqq, mhux lill-anġli jrid jgħin, imma lil ulied Abraham.

Għalhekk kellu jkun jixbah lil ħutu f'kollox, biex ikun il-qassis il-kbir, ħanin u fidil f'dak li għandu x'jaqsam ma' Alla, u biex ipatti għal dnubiet il-poplu .

Għax, billi hu stess bata u kien imġarrab, jaf jgħin lil dawk li huma fit-tiġrib.


Ġesù akbar minn Mosè

Għalhekk, l-aħwa qaddisin, li għandkom sehem fis-sejħa tas-sema, aħsbu f'Ġesù, l-appostlu u l-qassis il-kbir li aħna nistqarru.

Hu kien fidil ma' dak li ħatru kif kien ukoll Mosè fid-dar kollha ta' Alla.

Issa dan Ġesù kien meqjus li jistħoqqlu glorja daqshekk aqwa minn dik ta' Mosè daqs kemm aktar ħaqqu ġieħ il-bennej mid-dar li jkun bena.

Għax kull dar jibniha xi ħadd, imma Alla jibni kollox hu.

Tassew li Mosè kien fidil fid-dar kollha ta' Alla bħala qaddej, u dan għamlu b'xhieda ta' dak li kien għad irid jgħid Alla.

Imma Kristu kien fidil fuq id-dar tiegħu bħala iben.

U d-dar ta' Alla hi aħna, kemm-il darba nżommu sħaħ il-fiduċja u t-tama li bihom niftaħru .

Il-mistrieħ tal-poplu ta' Alla

Għalhekk, kif jgħid l-Ispirtu s-Santu:

"Jekk illum tisimgħu leħnu,

la twebbsux qalbkom bħal f'jum l-irvell,

jum it-tiġrib fid-deżert,

fejn ġarrbuni missirijietkom biex jippruvawni,

u raw kulma għamilt jien tul erbgħin sena.

Għalhekk jien stmerrejtha lil din il-ġenerazzjoni

u għedt: 'Dawn dejjem mitlufin f'qalbhom;

huma ma għarfux triqati.'

Hekk ħlift waqt il-korla tiegħi:

Ma jidħlux fil-mistrieħ tiegħi."

L-aħwa, araw li f'ebda wieħed minnkom ma jkun hemm qalb imħassra bin-nuqqas ta' twemmin li jwassal għall-firda minn Alla l-ħaj.

Imma agħmlu l-qalb lil xulxin kull jum, sakemm inkunu għadna nistgħu ngħidu "illum", biex ħadd minnkom ma jiġġarraf mid-dnub u jwebbes qalbu.

Għax aħna għandna sehem fi Kristu, jekk inżommu sħiħa sal-aħħar it-tama li kellna fil-bidu.

Jingħad fl-Iskrittura:

"Jekk illum tisimgħu leħnu,

la twebbsux qalbkom bħal f'jum l-irvell."

U min huma dawk li semgħu u qamu kontrih?

Mhux dawk kollha li ħarġu mill-Eġittu bis-saħħa ta' Mosè?

U lil min stmerr għal erbgħin sena?

Mhux lil dawk li dinbu, u li l-iġsma tagħhom waqgħu mejta fid-deżert?

U għal min ħalef li ma jidħlux fil-mistrieħ tiegħu, jekk mhux għal dawk li ma ridux jisimgħu?

Hekk naraw li huma ma setgħux jidħlu minħabba fin-nuqqas ta' twemmin tagħhom.


Ħa jkollna mela l-biża' li, waqt li l-wegħda li nidħlu fil-mistrieħ tiegħu għadha hemm, ma jkunx hemm xi ħadd minnkom li jibqa' lura.

Għax aħna wkoll, bħalhom irċevejna l-aħbar it-tajba.

Imma lilhom ma switilhom xejn il-kelma li semgħu, għax meta semgħuha ma emmnux .

Aħna, li nemmnu, nidħlu fil-mistrieħ, kif qal hu:

"Hekk ħlift fl-għadab tiegħi,

'Ma jidħlux fil-mistrieħ tiegħi.' "

Madankollu l-għemil ta' Alla kien mitmum fil-ħolqien tad-dinja, kif jingħad x'imkien fl-Iskrittura fuq is-seba' jum: "Strieħ Alla fis-seba' jum mix-xogħol kollu tiegħu."

Imbagħad hawn jgħid ukoll, "Ma jidħlux fil-mistrieħ tiegħi."

Min-naħa l-oħra xi wħud għandhom jidħlu f'dan il-mistrieħ; u, billi dawk li kienu l-ewwel li ħadu l-bxara t-tajba ma daħlux ħtija tal-ebusija ta' rashom, Alla għażel mill-ġdid jum ieħor - "illum" - meta wara ħafna żmien qal b'fomm David il-kliem li semmejna,

"Jekk illum tisimgħu leħnu,

la twebbsux qalbkom."

Kieku kien Ġożwè li tahom il-mistrieħ, Alla ma kienx jitkellem minn jum wara dan.

Mela għad baqa' mistrieħ tas-Sibt għall-poplu ta' Alla.

Għax min jidħol fil-mistrieħ ta' Alla jistrieħ hu wkoll mix-xogħol kif Alla strieħ minn tiegħu.

Infittxu mela li nidħlu f'dan il-mistrieħ, biex ma jkunx hemm min jaqa' bħalhom fuq l-eżempju tal-ebusija tagħhom .

Il-kelma ta' Alla hi ħajja u qawwija, taqta' aktar minn xabla b'żewġt ixfar; hija tinfed sa tifred minn xulxin ir-ruħ u l-ispirtu u l-ġogi u l-mudullun; u tgħarbel il-ħsibijiet u l-fehmiet tal-qalb.

Xejn ma hemm fil-ħolqien li hu moħbi għalih, imma kollox hu miftuħ għal għajnejn Alla, li lilu rridu nagħtu kont.

Ġesù Kristu l-qassis il-kbir

Mela meta aħna għandna l-qassis il-kbir, li hu tassew kbir, qassis li daħal fis-smewwiet, Ġesù, Bin Alla, ħa nżommu sħiħa l-fidi tagħna u nistqarruha.

Għax aħna ma għandniex qassis il-kbir li ma jistax jagħder id-dgħufija tagħna, imma għandna wieħed li kien imġarrab bħalna f'kollox, minbarra d-dnub.

Ħa nersqu, mela, b'qalbna qawwija lejn it-tron tal-grazzja, biex naqilgħu ħniena u nsibu f'waqtha l-grazzja li neħtieġu.


Kull qassis il-kbir meħud minn fost il-bnedmin, hu mqiegħed għall-bnedmin f'dak li għandu x'jaqsam ma' Alla, biex joffri għotjiet u sagrifiċċji għad-dnubiet.

Hu dak li jista' jagħder 'il dawk li ma jafux u li jiżbaljaw, għax huwa mlibbes bid-dgħufija; u minħabba f'hekk għandu joffri sagrifiċċji għad-dnubiet tiegħu wkoll, bħalma joffrihom għad-dnubiet tal-poplu.

Ħadd m'għandu jieħu b'idejh dal-ġieħ għalih innifsu, imma biss min hu msejjaħ minn Alla, sewwasew kif kien imsejjaħ Aron.

Għax hekk ukoll Kristu ma tax lilu nnifsu l-ġieħ li jkun il-qassis il-kbir, imma dan tahulu Alla, li qallu:

"Ibni int;

illum jien nissiltek."

U kif jgħid ukoll band'oħra:

"Int qassis għal dejjem

skont l-ordni ta' Melkisedek."

Meta kien jgħix fuq din l-art, Kristu offra talb u suppliki b'leħen għoli u bid-dmugħ lil dak li seta' jsalvah mill-mewt.

U kien mismugħ minħabba fil-qima tiegħu lejn Alla.

Għad li kien Iben, tgħallem minn dak li bata xi tfisser l-ubbidjenza.

U, billi laħaq il-perfezzjoni, sar awtur tas-salvazzjoni ta' dejjem għal kull min jisma' minnu, wara li Alla għamlu l-qassis il-kbir skont l-ordni ta' Melkisedek.

Nimxu 'l quddiem

Fuq dan Melkisedek għandna ħafna xi ngħidu, ħwejjeġ tqal biex tfissirhom, ladarba intom sirtu tqal biex tisimgħuhom.

Tant hu hekk li għalkemm issa jmisskom sirtu mgħallmin, għadkom teħtieġu 'l min jgħallimkom mill-ġdid l-ewwel elementi tal-kelma ta' Alla; ġejtu fil-bżonn li tieħdu l-ħalib, u mhux ikel sħiħ.

Issa kull min jieħu l-ħalib ma jifhimx il-kliem tal-ġustizzja, għax għadu tarbija.

Imma l-ikel sħiħ hu tal-kbar, ta' dawk li biż-żmien huma mdorrija jagħżlu bejn it-tajjeb u l-ħażin.


Mela ħallina mill-ewwel elementi tat-tagħlim ta' Kristu, u nimxu 'l quddiem lejn dak li hu aktar perfett.

Ma għandniex għalfejn nerġgħu nibdew mill-bidu bl-indiema tal-għemejjel il-mejta tagħha u bil-fidi f'Alla, bit-tagħlim dwar ħasil u tqegħid tal-idejn u dwar il-qawmien mill-imwiet u l-ġudizzju ta' dejjem.

Ħa nimxu 'l quddiem, kif issa se nagħmlu, jekk Alla jrid.

Għax ma jistax ikun li traġġa' lura għall-indiema lil dawk li, wara li darba sfaw imdawla, wara li daqu d-don tas-sema fl-Ispirtu s-Santu, wara li daqu t-tjubija tal-kelma ta' Alla u l-qawwa taż-żmien li għad irid jiġi, imbagħad reġgħu waqgħu; għaliex dawn, bl-istess imġiba tagħhom, jerġgħu jsallbu lill-Iben ta' Alla u jwaqqgħuh għat-tmaqdir.

L-art tixrob ix-xita li sikwit taqa' fuqha; jekk hi tagħti wċuħ tajba lil dawk li għalihom tinħadem, hi jkollha l-barka ta' Alla; imma jekk tagħti xewk u għollieq, għal xejn ma tkun tiswa, imma tkun waslet biex tiġbed fuqha s-saħta u tispiċċa biex jaħarquha.

Għalkemm qiegħed inkellimkom hekk, għeżież tiegħi, jiena ċert li għalikom hemm ħwejjeġ aħjar li għandhom x'jaqsmu mas-salvazzjoni tagħkom.

Għax Alla mhux se jkun hekk inġust li jinsa dak li intom għamiltu u l-imħabba li wrejtu lejn ismu meta qdejtu u għadkom taqdu lill-qaddisin.

Imma jiena nixtieq li kull wieħed minnkom juri l-istess ħerqa, biex it-tama tagħkom tilħaq il-milja tagħha sal-aħħar.

Ma nixtiqukomx li taqgħu fl-għażż, imma li tgħixu fuq l-eżempju ta' dawk li bil-fidi u s-sabar jiksbu l-wegħdiet.

Il-wegħdiet ta' Alla

Meta Alla għamel il-wegħda lil Abraham, billi ma kienx hemm aqwa minnu biex jaħlef bih, ħalef bih innifsu u qal: "Inwiegħed tassew li nimliek b'kull barka u nkattarlek nislek bil-bosta."

Hekk Abraham kiseb il-wegħda, wara li stenna bis-sabar.

Il-bnedmin jaħilfu b'min hu aqwa minnhom, u l-ġurament li jsaħħaħ kliemhom jaqtgħalhom kull kwistjoni.

U hekk Alla, meta lill-werrieta tal-wegħda ried jurihom b'mod aktar qawwi li r-rieda tiegħu ma titbiddilx, rabat lilu nnifsu b'ġurament, biex bis-saħħa ta' żewġ atti li ma jitreġġgħux lura , u li jagħtu xhieda li Alla ma jigdibx, aħna, li sibna l-kenn, ikollna qalbna qawwija sewwa li niksbu t-tama li hemm lesta għalina.

Din it-tama hija għalina bħal ankra tar-ruħ, sħiħa u qawwija; biha aħna nidħlu 'l ġewwa mill-velu , fejn qabilna daħal Ġesù għalina meta sar għal dejjem il-qassis il-kbir skont l-ordni ta' Melkisedek.


L-ordni saċerdotali ta' Melkisedek

Għax dan Melkisedek, sultan ta' Salem u qassis ta' Alla l-għoli, xħin Abraham kien ġej lura mix-xebgħa li kien ta lis-slaten, ħareġ jiltaqa' miegħu u bierku; lilu mbagħad Abraham tah sehem minn kollox, bħala għexur.

Isem Melkisedek ifisser l-ewwel nett "Sultan tal-Ġustizzja ", imbagħad "Sultan ta' Salem", jiġifieri, sultan tas-sliem.

Hu jidher bla missier, bla omm, bla nisel, qisu la għandu bidu u lanqas tmiem ta' ħajtu .

Imma, biex ikun jixbah lill-Iben ta' Alla , jibqa' qassis għal dejjem.

Araw mela kemm hu kbir dak li lilu l-patrijarka Abraham tah l-għexur mill-aħjar tal-priża!

Tassew li dawk fost ulied Levi li jieħdu s-saċerdozju għandhom ukoll l-ordni mil-Liġi li jieħdu l-għexur mingħand il-poplu, jiġifieri, mingħand ħuthom, għalkemm dawn ukoll imnisslin minn Abraham; iżda Melkisedek, għad li mhuwiex min-nisel tagħhom, ħa l-għexur mingħand Abraham u bierku, lilu, li kellu l-wegħdiet.

Issa ma hemmx dubju li hu ż-żgħir li jitbierek mill-kbir.

Iżjed: fl-ewwel każ l-għexur qegħdin jeħduhom nies li jmutu, imma fil-każ l-ieħor għandna 'l dak li minnu jingħad li għadu ħaj.

Anzi, biex ngħid hekk, Levi, li jieħu l-għexur, hu stess kien intaxxat f'Abraham, għax kien għadu fil-ġewwieni ta' missieru meta Melkisedek iltaqa' miegħu.

Issa, kieku l-perfezzjoni kellha tkun bis-saħħa tas-saċerdozju ta' Levi - għax kien minħabba fih li l-poplu ħa l-Liġi - xi bżonn kien hemm li jqum qassis ieħor li jissejjaħ skont l-ordni ta' Melkisedek u mhux skont l-ordni ta' Aron?

Għax jekk jitbiddel is-saċerdozju, jeħtieġ li titbiddel ukoll il-Liġi.

U dak li fuqu jingħadu dawn il-ħwejjeġ hu minn tribù ieħor, li minnu qatt ma kien hemm ħadd mogħti għas-servizz tal-artal.

Għax hu magħruf li l-Mulej tagħna ġej mit-tribù ta' Ġuda , li fuqu Mosè qatt ma qal xejn meta tkellem fuq is-saċerdozju.

Dan jidher wisq aktar ċar fil-każ li l-qassis l-ieħor, li jiġi, ikun jixbah lil Melkisedek, hu li sar qassis mhux b'liġi tan-nisel tal-ġisem, imma bil-qawwa ta' ħajja li ma tintemmx.

Għax għalih tixhed l-Iskrittura:

"Int qassis għal dejjem

skont l-ordni ta' Melkisedek."

Għalhekk tħassar il-kmandament ta' qabel, għax hu dgħajjef u bla siwi, billi l-Liġi xejn ma wasslet għall-perfezzjoni; imma daħlet tama aħjar li biha aħna noqorbu lejn Alla.

U dan ma sarx bla ġurament; għax waqt li dawk saru qassisin bla ġurament, dan, għall-kuntrarju, sar qassis bil-ġurament, skont il-kelma ta' dak li għalih qal:

"Ħalef il-Mulej,

u ma jisgħobx bih:

Int qassis għal dejjem."

Daqshekk ieħor hu aqwa l-patt li tiegħu Ġesù hu l-medjatur.

Dawk tal-imgħoddi kienu jsiru qassisin f'għadd kbir, għax minħabba fil-mewt ma kinux jistgħu jibqgħu għal dejjem.

Imma Ġesù, billi jibqa' għal dejjem, għandu saċerdozju li ma jintemm qatt.

Għalhekk ukoll huwa jista' jsalva għalkollox 'il dawk li bih jersqu lejn Alla, ladarba hu jibqa' għal dejjem ħaj biex jidħol għalihom.

Dan hu, tabilħaqq, il-qassis il-kbir li kien jgħodd għalina: qaddis, innoċenti, safi, maqtugħ mill-midinbin, merfugħ 'il fuq mis-smewwiet; li ma għandux bżonn, bħall-qassisin il-kbar l-oħra, joffri kuljum is-sagrifiċċju, l-ewwel għad-dnubiet tiegħu stess, imbagħad għad-dnubiet tal-poplu.

Dan hu għamlu darba għal dejjem, meta offra lilu nnifsu.

Għax il-Liġi tqiegħed bħala qassisin il-kbar bnedmin li huma dgħajfa; iżda l-kelma tal-ġurament, li ġiet wara l-Liġi, tqiegħed Iben, li ġie magħmul perfett għal dejjem.


Il-qassis il-kbir tal-patt il-ġdid

Din hi issa l-aqwa ħaġa li rridu ngħidu: li aħna għandna qassis hekk kbir li qagħad fuq il-lemin tat-tron tal-kobor ta' Alla fis-sema, ministru tas-santwarju u tat-tabernaklu veru li hu magħmul mill-Mulej u mhux mill-bnedmin.

Kull qassis isir biex iressaq l-offerti u joffri s-sagrifiċċji; jeħtieġ għalhekk li dan ukoll ikollu xi ħaġa x'joffri.

Issa, li kieku Kristu kien fuq l-art ma kien ikun qassis xejn, billi fuq l-art hawn qassisin li jressqu l-offerti skont il-Liġi.

Dawn jaqdu santwarju li hu xbieha u dell ta' dak tas-sema , skont ma Alla qal lil Mosè meta dan kien wasal biex iwaqqaf it-tabernaklu: "Qis li tagħmel kollox fuq il-mudell li wrejtek fuq il-muntanja."

Issa l-ministeru li kiseb Kristu hu daqshekk aqwa minn dak tal-imgħoddi daqs kemm hu aqwa l-patt li tiegħu huwa l-medjatur, għaliex hu patt mibni fuq wegħdiet aqwa.

Għax kieku dak l-ewwel patt kien perfett, ma kienx ikun hemm għalfejn jagħmel patt ieħor floku.

Imma Alla, għax sab x'iċanfar fihom, qalilhom:

"Ara, wasal iż-żmien, jgħid il-Mulej,

li jiena nagħmel patt ġdid mad-dar ta' Iżrael u mad-dar ta' Ġuda.

Dan ma jkunx bħall-patt li jien

għamilt ma' missirijiethom,

meta qbadthom minn idhom biex

noħroġhom mill-art tal-Eġittu;

ladarba huma ma baqgħux iżommu

mal-patt tiegħi, jiena wkoll tlaqthom, jgħid il-Mulej.

Dan hu l-patt li jien għad nagħmel mad-dar ta' Iżrael

wara dawk il-jiem, jgħid il-Mulej:

Inqiegħed il-liġijiet tiegħi f'moħħhom,

u f'qalbhom niktibhom.

U jiena nkun Alla tagħhom,

u huma jkunu l-poplu tiegħi.

Ma jgħallmux aktar wieħed lil sieħbu

u wieħed lil ħuh billi jgħidu:

'Agħraf lill-Mulej',

għax ilkoll għad jagħrfuni,

miż-żgħir nett sal-kbir nett fosthom.

Jiena nħenn għalihom fil-ħażen tagħhom,

u fi dnubiethom ma niftakarx iżjed."

Meta tkellem minn patt "ġdid", wera li dak ta' qabel kien qadim.

Issa dak li jiqdiem u jixjieħ ikun wasal biex jispiċċa.


Is-santwarju tas-sema u dak tal-art

L-ewwel patt kellu wkoll il-liġijiet tal-kult u s-santwarju, għalkemm dan kien santwarju tal-art.

Fis-santwarju kien hemm tinda, dik ta' quddiem, li fiha kien hemm il-kandelabru u l-mejda bil-ħobż tal-preżenza quddiem il-Mulej; din it-tinda kienet tissejjaħ "il-Post Qaddis".

Imbagħad, wara t-tieni velu, kien hemm tinda oħra, li kienet tissejjaħ "il-Post il-Qaddis".

F'din kien hemm l-artal tad-deheb għall-inċens, u l-arka tal-patt, miksija minn kull naħa bid-deheb, li fiha kien hemm bieqja tad-deheb bil-manna, il-virga ta' Aron li minnha kien ħareġ il-ward, u t-twavel tal-patt.

Fuq l-arka kien hemm il-kerubini tal-glorja jgħattu l-għatu tat-tpattija għad-dnubiet.

M'hemmx għalfejn hawnhekk nidħlu fl-irqaqat kollha.

Skont dan it-taqsim, fl-ewwel tinda jidħlu l-qassisin f'kull żmien biex jagħmlu s-servizz ritwali; imma fit-tieni waħda jidħol biss il-qassis il-kbir, darba fis-sena biss, u ma jidħolx mingħajr ma jieħu miegħu d-demm, li hu joffri għalih innifsu u għan-nuqqasijiet li jagħmel il-poplu bla ma jkun jaf.

B'dan l-Ispirtu s-Santu jrid ifisser illi t-triq li tieħu għas-santwarju għadha mhix miftuħa sakemm għad hemm wieqfa l-ewwel tinda.

Din hi tixbiha għal dan iż-żmien.

Skont din it-tixbiha, l-għotjiet u s-sagrifiċċji li wieħed joffri ma jistgħux jagħmlu perfetta l-kuxjenza ta' min ikun qiegħed joffri l-kult; huma għandhom x'jaqsmu biss ma' ikel, xorb u ħafna ċerimonji ta' ħasil, liġijiet li jolqtu l-ġisem, mogħtija sa ma jasal żmien it-tiġdid .

Imma Kristu ġie bħala l-qassis il-kbir tal-ġid li diġà ġie .

Hu daħal minn tinda aqwa u aktar perfetta li mhijiex maħduma b'idejn il-bnedmin, jiġifieri mhijiex ħolqien ta' din l-art; hu daħal darba għal dejjem fis-Santwarju, mhux bis-saħħa tad-demm tal-mogħoż u tal-għoġiela, imma bis-saħħa ta' demmu stess, u hekk kiseb fidwa għal dejjem.

Jekk id-demm tal-mogħoż u tal-gniedes u l-irmied tal-għoġla mraxxax fuq dawk li huma mniġġsa jista' jqaddishom billi jagħtihom l-indafa tal-ġisem, kemm aktar id-demm ta' Kristu, li bl-Ispirtu ta' dejjem offra lilu nnifsu vittma safja lil Alla, jista' jnaddaf il-kuxjenza tagħkom mill-għemil mejjet biex taqdu lil Alla ħaj!

U għalhekk hu medjatur ta' patt ġdid, testment ġdid , biex, wara li seħħet il-mewt għall-fidwa tal-ħtijiet li saru fi żmien il-patt ta' qabel, dawk li huma msejħa minn Alla jiksbu l-wirt ta' dejjem li hu wegħedhom.

Fejn ikun hemm testment, ikun jeħtieġ li tixxandar il-mewt ta' min għamlu.

Għax testment jibda jgħodd wara l-mewt, u ebda saħħa ma jkollu sakemm dak li jkun għamlu jibqa' ħaj.

Kien għalhekk li anqas l-ewwel patt ma twettaq mingħajr demm.

Għax Mosè, wara li nieda lill-poplu l-kmandamenti kollha kif titlob il-Liġi, ħa d-demm tal-għoġiela u tal-mogħoż flimkien mal-ilma, u bis-suf aħmar u l-friegħi tal-issopu raxx l-istess ktieb u l-poplu kollu, u qal: "Dan hu d-demm tal-patt li Alla ordnalkom ."

Hekk ukoll raxx bid-demm it-tabernaklu u t-tagħmir kollu tal-kult.

Tabilħaqq, skont il-Liġi, tista' tgħid kollox jissaffa bid-demm; u bla tixrid tad-demm ma hemmx maħfra.

Is-saċerdozju ta' Kristu naddafna mid-dnub

Jekk mela kien meħtieġ li xbihat tal-ħwejjeġ tas-sema jissaffew b'dawn ir-riti, dawn l-istess ħwejjeġ tas-sema kellhom jissaffew b'sagrifiċċji aqwa.

Għax Kristu ma daħalx f'santwarju magħmul b'idejn il-bnedmin li hu biss xbieha tas-santwarju veru, imma daħal fis-sema stess, biex issa jidher għalina quddiem Alla.

U daħal hemm mhux biex minn żmien għal żmien joffri lilu nnifsu bħalma l-qassis il-kbir jidħol kull sena fis-santwarju biex joffri demm ħaddieħor.

Li kieku kien hekk, kien ikollu jbati ħafna drabi sa mill-ħolqien tad-dinja.

Iżda issa deher darba għal dejjem, meta waslet il-milja taż-żminijiet, biex ineħħi d-dnub bis-sagrifiċċju tiegħu nnifsu.

U kif hu miktub għall-bnedmin li għandhom imutu darba biss, u wara dan isir il-ġudizzju, hekk ukoll Kristu, wara li offra lilu nnifsu darba biss biex jitgħabba bid-dnubiet tal-kotra, għad jerġa' jidher darb'oħra, mhux biex ineħħi d-dnubiet, imma biex isalva lil dawk li qegħdin jistennewh bil-ħerqa.


Il-Liġi ta' Mosè, billi għandha biss id-dell tal-ġid li għandu jiġi, u mhux dan l-istess ġid, lil dawk li jersqu qrib lejn Alla ma tista' qatt tagħmilhom perfetti bis-saħħa ta' dawk is-sagrifiċċji li huma joffru bla waqfien minn sena għal sena.

Għax kieku kien hekk, dawk li jagħtu l-kult lil Alla ma kinux forsi jwaqqfuhom dawn is-sagrifiċċji kieku kienu jħossu ruħhom bla dnubiet u mnaddfin minnhom darba għal dejjem?

Għall-kuntrarju, b'dawn l-istess sagrifiċċji ssir it-tifkira tad-dnubiet minn sena għal oħra.

Għax ma jistax ikun li d-demm tal-gniedes u tal-mogħoż ineħħi d-dnubiet.

Għalhekk Kristu meta daħal fid-dinja qal:

"Sagrifiċċju u offerta int ma ridtx,

imma ġisem int ħejjejt għalija;

vittmi maħruqa u vittmi għad-dnubiet lilek ma għoġbukx.

Jien imbagħad għedt: 'Hawn jien, ġejt

biex nagħmel ir-rieda tiegħek, o Alla,

kif fil-ktieb hemm miktub fuqi."

L-ewwel qal: "Sagrifiċċji u offerti, vittmi maħruqa u vittmi għad-dnubiet, la ridthom u lanqas għoġbuk", għalkemm dawn titlobhom il-Liġi.

Imbagħad qal: "Hawn jien, ġejt biex nagħmel ir-rieda tiegħek".

B'hekk Alla neħħa s-sagrifiċċji tal-ewwel biex iqiegħed flokhom tat-tieni.

Bis-saħħa ta' din ir-rieda aħna konna mqaddsin, permezz tal-offerta tal-ġisem ta' Ġesù Kristu magħmula darba għal dejjem.

Kull qassis ieħor imur kuljum biex jaqdi l-ministeru tiegħu, u joffri u jerġa' joffri l-istess sagrifiċċju, bla ma jistgħu qatt ineħħu d-dnubiet.

Imma Kristu, wara li offra sagrifiċċju wieħed għad-dnubiet, qagħad għal dejjem fuq in-naħa tal-lemin ta' Alla, fejn qiegħed jistenna sa ma l-għedewwa tiegħu jitqiegħdu mirfes taħt riġlejh.

Għax hu b'offerta waħda għamel perfetti għal dejjem lil dawk li huwa jqaddes.

Dan jixhedhulna l-Ispirtu s-Santu nnifsu, għax wara li qal:

"Dan hu l-patt li jien għad nagħmel magħhom wara dawk il-jiem, jgħid il-Mulej;

inqiegħed il-liġijiet tiegħi f'qalbhom,

u f'moħħhom niktibhom."

Qal ukoll:

"Dnubiethom u ħtijiethom ma niftakarhomx aktar."

Issa, fejn hemm il-maħfra tad-dnubiet, ma hemmx għalfejn issir aktar l-offerta għad-dnubiet.

Eżortazzjoni u twiddib

Ladarba, l-aħwa, għandna l-fiduċja li nidħlu fis-Santwarju bis-saħħa tad-demm ta' Ġesù billi ngħaddu mit-triq, ġdida u ħajja, li hu fetħilna 'l ġewwa mill-velu, li hu l-ġisem tiegħu stess; u ladarba għandna dan il-qassis il-kbir imqiegħed fuq il-familja ta' Alla, ejjew nersqu b'qalb sinċiera u b'fidi sħiħa, bi qlubna mnaddfin minn kuxjenza ħażina u l-ġisem tagħna maħsul b'ilma safi.

Inżommu sħiħ fl-istqarrija qawwija tat-tama tagħna, għax ta' kelmtu huwa dak li għamlilna l-wegħda.

Naraw kif nistgħu nħajru lil xulxin għall-imħabba u għall-għemil tajjeb.

Ma ninqatgħux mil-laqgħat tagħna flimkien, kif ħadu d-drawwa jagħmlu xi wħud; agħmlu l-qalb lil xulxin; u dan wisq aktar għandkom tagħmluh, aktar ma taraw li qiegħed joqrob il-Jum.

Għax jekk wara li ħadna t-tagħrif sħiħ tal-verità nidinbu minn rajna, ma hemmx sagrifiċċju ieħor għad-dnub xi jsir.

Jibqgħalna biss li nistennew bil-biża' l-ġudizzju u l-ħuġġieġa nar li teqred l-għedewwa ta' Alla.

Jekk wieħed iwarrab il-Liġi ta' Mosè jingħata għall-mewt bla ebda ħniena fuq il-kelma ta' tnejn jew tliet xhieda.

Aħsbu ftit x'kastig aktar aħrax ħaqqu dak li jkasbar lil Bin Alla, li jniġġes id-demm tal-patt li bih tqaddes, u li jmaqdar l-Ispirtu tal-grazzja!

Għax aħna nafu min hu dak li qal: "Tiegħi hu l-ħaqq, jien hu li nħallas," u wkoll: "Jagħmel ħaqq il-Mulej mill-poplu tiegħu."

Ħaġa tal-biża' li taqa' f'idejn Alla l-ħaj!

Ftakru f'dawk l-ewwel jiem: lanqas biss ilħaqtu ddawwaltu bit-tagħlim, li ma ġarrabtux bis-sabar taqbida ħarxa.

Lil xi wħud minnkom għamlu minnhom spettaklu bit-tagħjir u ħbit quddiem kulħadd; oħrajn minnkom kellhom jaqsmu fix-xorti ta' dawk li sabu ruħhom f'dawn il-provi.

Għax tassew, intom ħadtu sehem fit-tbatijiet tal-priġunieri, u fraħtu meta serqulkom ġidkom, għax tafu li għandkom ġid akbar li jibqa' għal dejjem.

Tarmux, mela, il-fiduċja tagħkom, għax din iġġib magħha ħlas kbir.

Tassew li teħtieġu s-sabar biex tagħmlu r-rieda ta' Alla u tiksbu dak li hu wiegħed.

Għax

"ftit ieħor, ftit ħafna,

u dak li għandu jiġi ma jdumx ma jiġi.

Il-bniedem ġust tiegħi jgħix bil-fidi;

imma jekk jerġa' lura

jien ma nitgħaxxaqx bih."

Iżda aħna m'aħniex minn dawk li jerġgħu lura, biex nintilfu; aħna minn dawk li jemmnu, biex insalvaw.


Il-qawwa u l-glorja tal-fidi

Il-fidi hija pedament tal-ħwejjeġ li għandna nittamaw, hija l-prova tal-ħwejjeġ li ma narawx.

In-nies tal-imgħoddi għoġbu lil Alla sewwasew għax kellhom il-fidi.

Hu permezz tal-fidi li aħna nemmnu kif Alla ħoloq id-dinja bil-kelma tiegħu, hekk li minn dak li ma narawx sar dak li jidher.

Il-fidi tal-ewwel patrijarki

Kien permezz tal-għotjiet li Abel offra lil Alla sagrifiċċju aħjar minn ta' Kajin, sagrifiċċju li bis-saħħa tiegħu kiseb xhieda li hu kien raġel ġust, u Alla tah xhieda tal-għotjiet tiegħu; u b'dik il-fidi hu għadu jsamma' leħnu għad li miet.

Kien minħabba fil-fidi tiegħu li Ħenok ittieħed minn fostna hekk li hu l-mewt ma rahiex; ma nstabx iżjed, għax Alla kien ħadu.

U tassew, qabel ma ttieħed kien kiseb xhieda li hu kien għoġob lil Alla.

Mingħajr il-fidi ma jistax ikun li wieħed jogħġob lil Alla.

Għax kull min jersaq lejn Alla jeħtieġlu jemmen li Alla jeżisti u li hu jagħti l-ħlas xieraq lil dawk li jfittxuh.

Kien minħabba fil-fidi tiegħu li Noè, mgħarraf minn Alla dwar ħwejjeġ li kienu għadhom ma jidhrux, mimli b'biża' qaddis bena arka biex isalva l-familja tiegħu; u b'dik il-fidi kkundanna d-dinja u sar werriet tal-ġustizzja li tinkiseb bis-saħħa tal-fidi.

Il-fidi ta' Abraham

Kienet il-fidi li ġagħlet lil Abraham jobdi s-sejħa ta' Alla, meta dan qallu biex imur f'art li kien se jagħtih b'wirt; u telaq, bla ma kien jaf fejn kien sejjer.

Kienet il-fidi li ġagħlitu jgħammar fl-art imwiegħda, qisu barrani f'art barranija, u jgħix taħt it-tined flimkien ma' Iżakk u Ġakobb, li kienu werrieta miegħu tal-istess wegħda; għax hu kien iħares 'il quddiem, lejn il-belt mibnija fis-sod , li l-imgħallem u l-bennej tagħha huwa Alla.

Kienet ukoll il-fidi li biha Sarah, mara mdaħħla fiż-żmien, setgħet titqal, għax hija għarfet li ta' kelmtu kien dak li għamlilha l-wegħda.

Kien għalhekk li minn bniedem wieħed, li kien tista' tgħid mejjet, twieldu nies bil-kotra daqs il-kwiekeb tas-sema u daqs ir-ramel ta' xatt il-baħar, li ħadd ma jista' jgħoddu.

Kollha bil-fidi mietu dawn in-nies.

Kienu għadhom ma ħadux dak li kien imwiegħed, iżda huma rawh mill-bogħod u sellmulu, waqt li għarfu li huma kienu barranin u għorba fuq l-art.

Tabilħaqq, dawk li jitkellmu b'dan il-mod juru ċar li huma qegħdin ifittxu pajjiż għalihom.

Li kieku kellhom fi ħsiebhom il-pajjiż li minnu kienu ħarġu, kellhom żmien biżżejjed biex jerġgħu lura fih.

Imma issa huma jixtiequ pajjiż aħjar, jiġifieri, dak tas-sema.

Huwa għalhekk li Alla ma jistmellx jissejjaħ Alla tagħhom, għax hu ħejja belt għalihom.

Kienet il-fidi li ġagħlet lil Abraham joffri 'l Iżakk meta Alla ġarrbu; u kien se joffri lil ibnu l-waħdieni sewwasew dak li kien ħa l-wegħdiet, hu li Alla kien qallu: "Minn Iżakk int għad ikollok nisel."

Huwa fehem li Alla kellu s-setgħa saħansitra li jqajjem mill-mewt; u, fis-sens ta' tixbiha, ħadu tabilħaqq lura mill-mewt.

Kien ukoll permezz tal-fidi li Iżakk bierek 'il Ġakobb u 'l Għesaw dwar dawk il-ħwejjeġ li kellhom jiġu.

Permezz tal-fidi Ġakobb, hu u jmut, bierek lil kull wieħed minn ulied Ġużeppi u ta qima lil Alla, waqt li tbaxxa fuq tarf il-bastun li kellu.

Permezz tal-fidi Ġużeppi, fl-aħħar ta' ħajtu, tkellem fuq il-ħruġ tal-Iżraelin mill-Eġittu u qalilhom x'kellhom jagħmlu b'għadmu.

Il-fidi ta' Mosè u ta' wlied Iżrael

Kien permezz tal-fidi li, meta twieled Mosè, missieru u ommu ħbewh għal tliet xhur, għax raw kemm kien tifel sabiħ, bla ma beżgħu mill-ordni tas-sultan.

Permezz tal-fidi Mosè, meta kiber, ma riedx jissejjaħ bin it-tifla tal-Fargħun; u għażel li aħjar ikun imkasbar flimkien mal-poplu ta' Alla milli jgawdi l-hena tad-dnub, hena li jgħaddi f'qasir żmien.

Deherlu li t-tmaqdir ta' Kristu huwa għana akbar mit-teżori tal-Eġittu, għax ħares 'il quddiem lejn il-ħlas.

Permezz tal-fidi ħalla l-Eġittu bla ma baża' mill-qilla tas-sultan; żamm iebes, daqs kemm kieku kien qiegħed jara lil Alla li ma jidhirx.

Permezz tal-fidi għamel l-ikla tal-Għid u raxxax id-demm, biex l-anġlu tal-mewt ma jolqotx lill-ulied il-kbar tal-Iżraelin.

Kien permezz tal-fidi li l-Iżraelin qasmu l-Baħar l-Aħmar qishom fuq art niexfa, waqt li għerqu l-Eġizzjani, li marru biex jagħmlu bħalhom.

Il-fidi tagħmel l-għeġubijiet

Kien permezz tal-fidi li waqgħu l-ħitan ta' Ġeriko wara li l-Iżraelin daru magħhom għal sebat ijiem.

Permezz tal-fidi Raħab iż-żienja ma ntilfitx ma' dawk ta' rashom iebsa, għax kienet laqgħet bis-sliem l-ispiji li marru jitkixxfu l-art.

X'se ngħid iżjed?

Ma nsibx żmien biżżejjed biex insemmi fuq Gidgħon, Barak, Sansun, Ġefti, David, Samwel u l-profeti.

Bil-qawwa tal-fidi huma rażżnu saltniet, għamlu l-ġustizzja, kisbu l-wegħdiet; saddew ħalq l-iljuni, tfew il-qawwa tan-nar, ħelsu minn xifer is-sejf, fiequ mill-mard, tqawwew fit-taqbid, ħarrbu l-eżerċti tal-barranin.

Nisa ħadu lura l-mejtin tagħhom irxuxtati mill-mewt.

Oħrajn ħaqruhom għall-mewt, għax irruftaw il-ħelsien biex jiksbu qawmien aħjar.

Oħrajn sofrew żebliħ u swat u saħansitra ktajjen u ħabs.

Kienu mħaġġra, imħanxra minn nofshom, maqtula bis-sejf; ħarġu jiġġerrew imlibbsin bi ġlud tan-nagħaġ u tal-mogħoż, neqsin minn kollox, imħabbtin u maħqurin.

Id-dinja ma kienx jixirqilha jkollha nies bħal dawn.

Huma qagħdu jiġġerrew fid-deżert u fuq l-għoljiet, fl-għerien u fl-irkejjen tal-art.

U dawn kollha, għad li qalgħu xhieda tajba bis-saħħa tal-fidi tagħhom, ma kisbux dak li kien imwiegħed, billi Alla rafa' xi ħaġa aħjar għalina, bil-ħsieb li huma ma jaslux għall-perfezzjoni mingħajrna.


Id-dixxiplina tal-Mulej

Ladarba aħna wkoll għandna madwarna sħaba hekk kbira ta' xhieda , ejjew inwarrbu minna kull xkiel u kull dnub li malajr ifixkilna, u b'qalbna qawwija nibqgħu niġru t-triq tal-prova li għandna quddiemna; inżommu għajnejna merfugħa lejn Ġesù, li minnu tibda u fih tintemm il-fidi tagħna; hu li, flok l-hena li kellu quddiemu , qagħad għas-salib bla xejn ma qies l-għajb tiegħu, u issa qiegħed fuq in-naħa tal-lemin tat-tron ta' Alla.

Aħsbu mela fih, li qagħad għal oppożizzjoni hekk kbira min-naħa tal-midinbin, biex ma tegħjewx u ma taqtgħux qalbkom.

Sa issa fil-ġlieda tagħkom kontra d-dnub, għad ma żammejtux hekk iebes li wasaltu biex xerridtu demmkom.

Insejtuha għalkollox il-kelma ta' twissija li qalilkom ta' wlied li intom:

"Ibni, la twarrabx it-twiddib tal-Mulej,

u la taqtax qalbek meta jċanfrek;

għax il-Mulej iwiddeb lil min iħobb,

jolqot lil kull min jilqa' b'ibnu."

Hu għall-edukazzjoni tagħkom li intom qegħdin tbatu.

Alla qiegħed jimxi magħkom ta' wlied.

Min hu dak l-iben li missieru ma jwiddbux?

Jekk intom tibqgħu bla twiddib, bħalma kellhom l-ulied kollha, intom tkunu qiskom tfal ta' ħaddieħor, mhux ulied.

Barra minn dan, aħna kellna wkoll missirijietna tal-art; kienu jwiddbuna, u aħna konna nweġġħuhom.

Mela kemm aktar għandna noqogħdu taħt il-Missier tas-sema, biex ikollna l-ħajja.

Dawn kienu jwiddbuna kif kien jidhrilhom huma, għal ftit żmien; imma Alla jwiddibna għall-ġid tagħna, biex aħna niksbu sehem fil-qdusija tiegħu.

Tassew li bħalissa kull twiddiba ma tferraħniex, imma tnikkitna; iżda mbagħad, lil dawk li jkunu tħarrġu biha, hija troddilhom il-frott ta' ħajja mimlija bis-sliem u l-ġustizzja.

Mela erfgħu l-idejn merħija u l-irkupptejn mitluqa tagħkom, u aqbdu triq dritta għal riġlejkom, biex min hu zopp, ma joħroġx mit-triq, imma jerġa' jieħu saħħtu.

Nilqgħu l-grazzja ta' Alla

Fittxu li żżommu s-sliem ma' kulħadd u li jkollkom il-qdusija, li mingħajrha ħadd ma jara lill-Mulej.

Qisu li ħadd fostkom ma jibqa' lura mill-grazzja ta' Alla, li ebda għerq ta' mrar ma jinbet fostkom li jġib it-taħwid u li bih ħafna jitħassru.

Li ħadd fostkom ma jkun żieni u bla Alla bħal Għesaw li għal ikla waħda biegħ il-jedd tal-kbir fost l-aħwa.

Tafu intom kif ġie mwarrab meta mbagħad ried jiret il-barka; ma sabx mezz ta' ndiema għad li fittixha bit-tixrid tad-dmugħ.

Intom ma rsaqtux lejn in-nar materjali u jħeġġeġ tas-Sinaj; lejn dak is-swied u d-dlam u r-riefnu; lejn dak id-daqq ta' tromba u ħoss ta' kliem li dawk li kienu jisimgħuh talbu bil-ħerqa biex ma jkellimhomx aktar; għax huma ma felħux għal dan il-kmand: "Imqar jekk bhima tmiss il-muntanja, tkun imħaġġra."

Kienet hekk tal-biża' dik id-dehra, li Mosè qal: "Qiegħed nitriegħed bil-biża'."

Imma intom ersaqtu lejn il-muntanja ta' Sijon u lejn il-belt ta' Alla l-ħaj, li hi Ġerusalemm tas-sema; ersaqtu lejn eluf ta' anġli f'ġemgħa ferrieħa; lejn il-ġemgħa tal-ulied ewlenin li isimhom hu miktub fis-sema; lejn Alla l-imħallef ta' kulħadd; lejn l-erwieħ ta' nies tajba u perfetti; lejn Ġesù l-medjatur ta' patt ġdid; u lejn id-demm imraxxax tiegħu li jitkellem b'mod aqwa minn dak ta' Abel.

Qisu li ma twarrbux lil dak li qiegħed ikellimkom!

Għax jekk ma ħelsuhiex dawk talli warrbu 'l min kellimhom fuq l-art, wisq aktar ma neħilsuhiex aħna jekk inwarrbu 'l min ikellimna mis-sema.

Dakinhar leħnu heżżeż l-art; imma issa wiegħed u qal: "Darb'oħra mhux biss l-art nheżżeż, imma s-sema wkoll."

Il-kliem "darb'oħra" juri li l-ħwejjeġ li jitheżżu għandhom jgħaddu, bħallikieku saru biex jibqgħu dawk li ma jitheżżux.

Mela rroddu ħajr lil Alla għax aħna ħadna saltna li ma titħarrikx; u nagħtuh il-qima li togħġbu bil-ġieħ u bil-biża'.

Għax Alla tagħna hu nar qerriedi.


Is-sagrifiċċji li jogħġbu lill-Mulej

Ħa tibqa' magħkom l-imħabba tal-aħwa.

Tinsewx tilqgħu lill-barranin; minħabba f'hekk xi wħud laqgħu l-anġli bla ma kienu jafu.

Ftakru f'dawk li huma fil-ħabs, daqslikieku kontu fil-ħabs magħhom; ftakru wkoll f'dawk li qegħdin ikasbruhom, daqslikieku qegħdin ikasbru lilkom f'ġisimkom.

Ħalli jkun iż-żwieġ tagħkom miżmum fil-ġieħ minn kulħadd u s-sodda taż-żwieġ bla tinġis, għax Alla għad jagħmel ħaqq miż-żienja u mill-adulteri.

Tkunux mogħtija għar-regħba tal-flus; kunu kuntenti b'dak li għandkom, għax Alla stess qal: "Jien m'iniex se nħallik, anqas nitilqek."

Għalhekk nistgħu ngħidu b'qalbna qawwija:

"Il-Mulej l-għajnuna tiegħi,

jien ma nibżax;

x'jista' jagħmilli l-bniedem?"

Ftakru f'dawk li jmexxukom, dawk li wasslulkom il-kelma ta' Alla; aħsbu fuq it-tmiem ta' ħajjithom, imxu fuq l-eżempju tal-fidi tagħhom.

Ġesù Kristu hu dak li kien, fl-imgħoddi, issa u għal dejjem.

Tħallux li toħorġu 'l barra mit-triq b'xorta oħra ta' tagħlim barrani; aħjar għalina li qalbna tissaħħaħ bil-grazzja ta' Alla milli b'tagħlim dwar kull xorta ta' ikel li anqas sewa ta' ġid għal dawk li mxew miegħu.

Aħna għandna artal li minnu ma jistgħux jieklu l-qassisin tas-Santwarju.

Għax l-iġsma tal-bhejjem, li l-qassis il-kbir jieħu demmhom fis-santwarju b'sagrifiċċju għall-maħfra tad-dnubiet, jaħarquhom 'il barra mill-kamp.

Għalhekk Ġesù wkoll bata 'l barra minn bieb il-belt biex bid-demm tiegħu nnifsu jqaddes lill-poplu.

Ejjew mela noħorġu niltaqgħu miegħu 'l barra mill-kamp mgħobbijin bl-għajb li rafa' hu.

Għax aħna hawnhekk ma għandniex belt li tibqa' għal dejjem, iżda qegħdin infittxu dik li għad trid tiġi.

B'Ġesù, mela, ejjew noffru f'kull ħin lil Alla sagrifiċċju ta' tifħir, jiġifieri l-kelma ta' xufftejna li tistqarr ismu.

Tinsewx tagħmlu l-ġid lill-oħrajn, u taqsmu bejnietkom dak li għandkom, għax b'sagrifiċċji bħal dawn jitgħaxxaq Alla.

Oqogħdu għal dawk li jmexxukom, u obduhom, għax huma jgħassu fuqkom għall-ġid tagħkom, bħala nies li għad iridu jagħtu kont tagħkom.

Hekk huma jaqdu dan id-dmir bil-ferħ, u mhux bi swied il-qalb; għax dan ma jkun jiswielkom ta' ebda ġid.

Itolbu għalina, għax aħna nemmnu li għandna kuxjenza safja billi rridu nġibu ruħna sewwa f'kollox.

Dan wisq aktar nitlobkom tagħmluh biex nerġa' nkun magħkom mill-aktar fis.

Il-barka u l-aħħar tislima

U Alla tas-sliem, li bis-saħħa tad-demm tal-patt ta' dejjem qajjem mill-imwiet lil Sidna Ġesù, li hu r-Ragħaj il-kbir tan-nagħaġ, iwettaqkom b'kull ħaġa tajba, biex tagħmlu r-rieda tiegħu; ħalli jagħmel hu fina dak li jogħġob lilu b'Ġesù Kristu, li lilu l-glorja għal dejjem ta' dejjem!

Ammen.

Nitlobkom, imbagħad, l-aħwa, biex tilqgħu bis-sabar dan il-kliem ta' twissija, li ktibtilkom fil-qosor.

Ngħarrafkom li ħuna Timotju ġie meħlus.

Jekk ikun hawn fil-ħin, ikun miegħi meta narakom.

Sellu għall-mexxejja tagħkom kollha u għall-qaddisin kollha.

Isellu għalikom ħutna tal-Italja .

Il-grazzja magħkom ilkoll !


L-ITTRA TA' SAN ĠAKBU

Ħarsa ħafifa lejn l-ittra

San Ġakbu kiteb minn Ġerusalemm madwar is-sena W.K. L-Ittra ta' Ġakbu hi ittra universali għax biha l-kittieb qed ikellem lill-insara kollha mxerrda mad-dinja magħrufa ta' żmienu.

Għandha x-xeħta ta' manwal ta' tagħlim dwar kif in-nisrani għandu jgħix il-fidi tiegħu fil-ħajja ta' kuljum.

Ġakbu ma jaċċettax fidi passiva, anzi, għalih il-fidi toħroġ ċara b'azzjonijiet ta' mħabba kontinwa.

L-ittra tiegħu fiha sensiela ta' eżempji prattiċi ta' kif il-fidi vera tista' tissarraf f'azzjoni.

Il-pariri tiegħu huma ċari u bla tlaqliq.

M'hemmx post għal qtigħ il-qalb fil-faqar.

Lanqas m'għandu n-nisrani jibża' mill-prova tal-fidi tiegħu.

Ir-rabja, l-ilsien, ix-xewqat fiergħa u d-diskriminazzjoni, għandhom jiġu kkontrollati bla waqfien.

B'hekk in-nisrani jkun qed jirreżisti lix-xitan.

Azzjonijiet pożittivi fil-ħajja tan-nisrani huma l-użu tajjeb tal-ġid materjali favur il-fqir u l-batut.

Hemm bżonn li nitgħallmu jkollna s-sabar u l-ġentilezza ma' kulħadd.

Kulma nagħmlu, nagħmluh fis-skiet għall-ġieħ ta' Alla u mhux għal għajnejn in-nies.

L-azzjonijiet tajba, li huma riżultat tal-fidi attiva, isibu l-milja tagħhom fit-talb għal kull min għandu bżonn l-għajnuna ta' Alla.

Is-solidarjetà nisranija toħroġ fid-dieher fil-qawwa tat-talb għal xulxin.

Stqarru wieħed lill-ieħor in-nuqqasijiet tagħkom u itolbu għal xulxin, biex hekk tfiqu.

It-talba tal-bniedem ġust magħmula bil-ħerqa għandha qawwa kbira ( , ).

It-taqsim tal-ittra

Introduzzjoni ( , )

Fidi u għerf ( , - )

Faqar u għana ( , - )

Il-prova u t-tentazzjoni ( , - )

Tisma' u tpoġġi fil-prattika ( , - )

M'hemmx diskriminazzjoni ( , - )

Il-fidi u l-azzjoni ( , - )

Kif in-nisrani juża lsienu ( , - )

In-nisrani u d-dinja ( , — , )

Tagħlimiet differenti ( , - )


Tislima

Ġakbu, qaddej ta' Alla u tal-Mulej Ġesù Kristu, lit-tnax-il tribù mxerrda mad-dinja : sliem.

Fidi u għerf

Ħuti, għoddu kollox b'ferħ meta tħabbtu wiċċkom ma' kull xorta ta' tiġrib, għax għandkom tkunu tafu li t-tiġrib tal-fidi tagħkom inissel is-sabar.

Ħallu li s-sabar ikollu l-milja tiegħu fikom, biex tkunu perfetti u sħaħ, bla ma jkun jonqoskom xejn.

Jekk xi ħadd minnkom jonqsu l-għerf, għandu jitlob lil Alla, li jagħti lil kulħadd b'id miftuħa u bla ma jċanfar lil ħadd, u jagħtihulu.

Mela ħa jitlob bil-fidi, bla ma jitħasseb xejn, għax min jitħasseb ikun jixbah lill-mewġ tal-baħar imqanqal u mqalleb bir-riħ.

Bniedem bħal dan ma għandux jistenna li se jaqla' xi ħaġa mingħand il-Mulej; hu bniedem mifxul fih innifsu, u m'huwiex żgur mit-triq li jagħżel.

Faqar u għana

Ħa jiftaħar ħuna l-fqir li Alla għollieh, u l-għani jiftaħar fl-umiljazzjoni tiegħu.

Għax dan jgħib bħal ward ir-raba'; titla' x-xemx tisreġ u bis-sħana tnixxef il-ħaxix, u l-fjur tiegħu jaqa' u s-sbuħija ta' surtu tgħib; hekk ukoll jiġrilu l-għani f'kulma jmidd għonqu għalih.

Taħbit u tiġrib

Hieni l-bniedem li jistabar fit-tiġrib, għax wara li jkun għeleb it-tiġrib, jaqla' l-kuruna tal-ħajja li l-Mulej wiegħed lil dawk li jħobbuh.

Waqt li tkunu mġarrbin, araw li ħadd ma jgħid: "Alla qiegħed iġarrabni," għax Alla ma jistax jiġġarrab għall-ħażin, u anqas mhu se jġarrab lil ħadd.

Għax kull bniedem imġarrab jinġibed u jitħajjar mill-passjoni tiegħu stess.

Imbagħad il-passjoni, meta tnissel, tiled id-dnub; u d-dnub, meta jilħaq il-milja tiegħu, iġib il-mewt.

La titqarrqux, aħwa għeżież tiegħi.

Kull ħaġa tajba li tingħata u kull don perfett jiġi mis-sema, jinżel mingħand il-Missier, l-għajn tad-dawl , li fih ma hemm ebda tibdil u anqas dell ta' tidwir.

Għax ried hu, wilidna bil-kelma tal-verità, biex inkunu l-ewwel frott tal-ħlejjaq tiegħu.

Nisimgħu l-kelma u nagħmluha

Kunu afu dan, ħuti għeżież.

Araw li kull bniedem ikun ħafif biex jisma', tqil biex jitkellem, tqil biex jinkorla.

Għax bniedem inkurlat ma jagħmilx il-ġustizzja ta' Alla.

Neħħu għalhekk minn fuqkom kulma hu mniġġes u kull fdal ta' ħażen, u ilqgħu bil-ħlewwa l-kelma mħawla fikom, li tista' ssalvalkom ruħkom.

Kunu intom dawk li jagħmlu l-kelma, u mhux tisimgħuha biss u hekk tqarrqu bikom infuskom.

Għax jekk xi ħadd jisma' l-kelma u ma jagħmilhiex, ikun bħal bniedem li jara f'mera l-wiċċ li bih twieled: jara lilu nnifsu, jitlaq, u malajr jinsa kif kien.

Imma dak li jgħarbel sewwa l-liġi perfetta tal-ħelsien, u jżomm sħiħ magħha, ma jkunx wieħed li jisma' biss u jinsa, iżda jkun wieħed li jagħmilha; hieni dan fl-għemil tiegħu.

Jekk xi ħadd jidhirlu li hu reliġjuż, u lsienu ma jrażżnux u jqarraq b'qalbu, fiergħa hi r-reliġjon tiegħu.

Quddiem Alla u Missierna r-reliġjon ġenwina u bla tebgħa hija din: iżżur l-iltiema u r-romol fl-hemm tagħhom, u żżomm ruħek bla tinġis 'il bogħod mid-dinja.


Ma nħarsux lejn l-uċuħ

Ħuti, tħalltux il-fidi f'Ġesù Kristu, il-Mulej tagħna tal-glorja, mal-ħarsien lejn l-uċuħ.

Għax jekk fil-laqgħat tagħkom jidħol xi ħadd biċ-ċrieket tad-deheb f'subgħajh u bi lbies ilellex, imbagħad jidħol xi ħaddieħor fqir liebes imċerċer, u intom idduru ma' dak bl-ilbies ilellex u tgħidulu: "Int oqgħod komdu bilqiegħda" waqt li lill-fqir tgħidulu: "Int oqgħod bilwieqfa", jew "Oqgħod bilqiegħda fuq il-mirfes ta' riġlejja ", ma jidhrilkomx li tkunu qegħdin tagħmlu għażla bejniethom, u hekk issiru mħallfin qarrieqa?

Isimgħu, ħuti għeżież: mhux Alla kien li għażel lill-foqra għad-dinja biex jistagħnew fil-fidi u jsiru werrieta tas-Saltna li hu wiegħed lil dawk li jħobbuh?

Imma intom lill-fqir inqastuh mill-ġieħ.

M'humiex l-għonja li jaħqrukom?

M'humiex huma li jkaxkrukom lejn il-qrati?

Mhumiex huma li jżebilħu dak l-isem ta' ġieħ li ġie msejjaħ fuqkom ?

Jekk tħarsu bir-reqqa l-aqwa liġi , skont ma hemm fl-Iskrittura: "Ħobb lil għajrek bħalek innifsek", intom tkunu tagħmlu sewwa; imma jekk tħarsu lejn l-uċuħ, tidinbu, u l-Liġi tixlikom bħala nies li tkunu ksirtuha.

Għax min il-Liġi jħarisha kollha imma jiksirha f'ħaġa waħda biss, ikun ħati ta' kollox.

Għax dak li qal: "La tagħmilx adulterju", qal ukoll: "La toqtolx".

Mela jekk inti ma tagħmilx adulterju, imma toqtol, il-Liġi tkun ksirtha.

Hekk għandkom titkellmu u hekk għandkom iġġibu ruħkom, bħallikieku wasaltu biex isir ħaqq minnkom taħt liġi ta' ħelsien.

Għax il-ħaqq ikun bla ħniena għal min ma jurix ħniena; u l-ħniena tirbaħ fuq il-ħaqq.

Fidi u opri

X'jiswa, ħuti, li wieħed jgħid li għandu l-fidi jekk ma jurihiex fl-għemil tiegħu?

Jaqaw tista' ssalvah din il-fidi?

Jekk ħuk jew oħtok ma jkollhomx x'jilbsu u jonqoshom l-ikel ta' kuljum, u wieħed minnkom jgħidilhom: "Morru bis-sliem, isħnu u kulu sa tixbgħu", bla ma jagħtihom dak li hu meħtieġ għall-ġisem, dan x'jiswa?

Hekk ukoll il-fidi: jekk tkun weħidha u ma jkollhiex l-għemil, tkun mejta fiha nfisha.

Imma xi ħadd jista' jgħid: "Int għandek il-fidi, u jiena l-għemil."

Urini l-fidi tiegħek mingħajr l-għemil, u jien nurik il-fidi tiegħi mill-għemil tiegħi.

Inti temmen li Alla huwa wieħed, u tagħmel sew.

U dan ix-xjaten ukoll jemmnuh, u jitriegħdu.

Imma kif ma tridx taf, iblah li int, li l-fidi mingħajr għemil hija fiergħa ?

Jaqaw Abraham missierna mhux mill-għemil kien iġġustifikat meta offra lil ibnu Iżakk fuq l-artal?

B'hekk tara kif il-fidi ħadmet id f'id mal-għemil tiegħu, u kif bil-ħila tal-għemil il-fidi laħqet fl-aqwa tagħha u seħħet l-Iskrittura li tgħid: "Abraham emmen lil Alla u kien dan li ġġustifikah" u għalhekk huwa msejjaħ ħabib ta' Alla.

Taraw, mela, li l-bniedem ikun iġġustifikat bl-għemil, mhux bil-fidi biss.

Hekk ukoll Raħab iż-żienja; jaqaw mhux bl-għemil kienet iġġustifikata meta laqgħet lill-messaġġiera u bagħtithom minn triq oħra?

Għax bħalma l-ġisem mingħajr ruħ hu mejjet, hekk ukoll hi mejta l-fidi mingħajr għemil.


Irrażżnu lsienna

Ħuti, la ssirux ħafna minnkom għalliema, għax tafu li aħna li ngħallmu nkunu ġġudikati b'reqqa akbar.

Aħna lkoll niżbaljaw, u ta' sikwit; jekk xi ħadd ma jiżbaljax f'dak li jgħid, dan ikun perfett, kapaċi jrażżan ġismu kollu.

Aħna nqiegħdu l-ilġiem f'ħalq iż-żwiemel biex naħkmuhom, u bih immexxu ġisimhom kollu.

Ħarsu wkoll lejn il-bastimenti: għad li jkunu kbar u jimxu mal-irjieħ qawwija, naqra ta' tmun idawwarhom fejn irid it-tmunier.

Hekk ukoll l-ilsien: huwa biċċa ċkejkna fil-ġisem, imma jista' jiftaħar li jagħmel ħwejjeġ kbar.

Ara, ftit nar jista' jqabbadlek foresta sħiħa; u l-ilsien huwa nar, huwa dinja ta' ħażen fost il-membri ta' ġisimna, iniġġes il-ġisem kollu u jkebbes ir-ritmu tal-ħajja, hu nnifsu mkebbes mill-infern.

Kull xorta ta' bhejjem u għasafar, kull xorta ta' bhejjem li jitkaxkru mal-art u ta' ħut, dawn kienu u huma mmansati mill-bniedem.

Iżda ħadd ma għandu ħila jimmansa l-ilsien; kollu deni, bla kwiet , mimli velenu li jġib il-mewt.

Bih aħna nbierku lill-Mulej, lil Missierna, u bih nisħtu lill-bnedmin xbieha ta' Alla.

Minn ilsien wieħed joħorġu l-barka u s-saħta.

Dan m'għandux ikun, ħuti.

Jaqaw jista' jnixxi ilma ħelu u ilma salmastru mill-istess għajn?

U, ħuti, tista' s-siġra tat-tin tagħmel iż-żebbuġ?

Tista' d-dielja tagħmel it-tin?

L-ilma mielaħ ma jsirx ilma ħelu.

L-għerf tas-sema u l-għerf tal-art

Hemm xi ħadd għaref u għaqli fostkom?

Mela ħa juri bl-imġiba tajba tiegħu, għemilu bi ħlewwa għaqlija.

Imma jekk intom għandkom l-għira u l-imrar f'qalbkom u ħsiebkom fil-ġlied, qisu li b'hekk ma tiftaħrux u tigdbu kontra l-verità.

Dan mhux l-għerf li ġej mis-sema, imma l-għerf ta' din l-art, tal-ġisem u tax-xitan.

Għax fejn hemm l-għira u l-ġlied, hemm issib it-taqlib u kull xorta ta' ħażen.

L-għerf li ġej mis-sema, qabel kollox hu għerf safi, imbagħad hu għerf li jfittex is-sliem, it-tjubija u l-ħlewwa; huwa kollu ħniena u frott tajjeb, bla ma jħares lejn l-uċuħ u bla qerq.

Dawk li jfittxu s-sliem jiżirgħu fis-sliem u jkollhom il-frott tal-ġustizzja.


Il-ħbiberija mad-dinja

Mnejn hu ġej il-ġlied u t-tilwim bejnietkom?

Jaqaw mhux minn dan, mill-passjonijiet li hemm jitqabdu f'ġisimkom?

Tixtiequ, u ma ssibu xejn; imbagħad toqtlu, u tgħiru, bla ma tistgħu tieħdu xejn; imbagħad tiġġieldu u titqabdu.

Ma għandkom xejn għax ma titolbux.

Titolbu, u ma tiksbux, għax titolbu ħażin: titolbu ħa jkollkom xi tberbqu fix-xalar.

Nies adulteri !

Ma tafux li l-ħbiberija mad-dinja hija l-għadu ta' Alla?

Min mela jrid isir ħabib tad-dinja huwa għadu ta' Alla.

Taħsbu li għalxejn l-Iskrittura tgħid: "L-Ispirtu li jgħammar fina jħobb b'imħabba għajjura "?

Hu jagħti grazzja akbar minn hekk: għalhekk l-Iskrittura tgħid li

"Alla jieqaf lill-kburi,

u jagħti l-grazzja lill-umli".

Mela oqogħdu għar-rieda ta' Alla.

Ieqfu lix-xitan, u hu jaħrab minnkom.

Ersqu lejn Alla, u hu jersaq lejkom.

Midinbin, naddfu idejkom; nies ta' moħħ imħawwad, saffu qlubkom.

Agħrfu l-miżerja tagħkom, ibku, u olfqu, ħallu d-daħk tagħkom jinbidel f'niket u l-ferħ tagħkom f'diqa.

Iċċekknu quddiem il-Mulej, u hu jerfagħkom.

Ma niġġudikawx

Toqogħdux tqassu fuq xulxin, l-aħwa.

Min iqassas fuq ħuh u jiġġudika lil ħuh, ikun qiegħed iqassas fuq il-Liġi u jiġġudika l-Liġi; imma jekk inti tiġġudika l-Liġi, ma tkunx qiegħed tagħmel dak li trid il-Liġi, imma ssir imħallef.

Wieħed biss huwa dak li jagħmel il-Liġi, wieħed biss l-Imħallef: dak li għandu s-setgħa jeħles u jeqred.

Int min int biex tiġġudika 'l ħaddieħor?

Il-ftaħir żejjed

Issa ejjew, intom li tgħidu: "Illum jew għada mmorru f'din jew dik il-belt u nqattgħu sena hemmhekk, nixtru u nbigħu u nagħmlu l-flus," u intom ma tafux x'għad isir għada.

Għax x'inhi ħajjitkom?

Intom bħal fwar li jidher għal ftit u mbagħad jgħib.

Flok ma tgħidu: "Jekk il-Mulej irid, ngħixu u nagħmlu dan jew dak," tiftaħru bil-frugħat tagħkom!

Kull ftaħir bħal dan huwa ħażen.

Jekk mela xi ħadd jagħraf it-tajjeb li għandu jagħmel u ma jagħmlux, jagħmel dnub.


Twissija lill-għonja

Ejjew issa, intom l-għonja, ibku u ixhru fuq l-għawġ li ġej fuqkom!

Ġidkom tħassar, ħwejjiġkom kilithomlkom il-kamla.

Id-deheb u l-fidda tagħkom rabbew is-sadid, u s-sadid tagħkom għad jixhed kontra tagħkom u jiklilkom ġisimkom bħan-nar.

Ħżintu l-ġid fl-aħħar jiem!

Ara, il-ħlas tal-ħaddiema li ħasdu l-għelieqi tagħkom - ħlas li intom żammejtuhulhom bil-qerq - qiegħed jgħajjat kontra tagħkom, u l-biki ta' dawk li ħasdu wasal f'widnejn il-Mulej tal-eżerċti.

Fuq l-art għextu fix-xalar u l-lussu; qgħadtu tissemmnu għall-jum tal-qatla.

Intom ikkundannajtu l-ġust, qtiltuh għax ma jistax jiqfilkom!

Sabar u talb

L-aħwa, stabru, sa ma jasal il-Mulej.

Ara, il-bidwi joqgħod b'sabar kbir jistenna l-frott għażiż tal-art, sa ma jieħu x-xita bikrija u mwaħħra.

Stabru intom ukoll; qawwu qalbkom, għax il-miġja tal-Mulej hi fil-qrib.

Tgergrux kontra xulxin, l-aħwa, biex ma tkunux iġġudikati: araw, l-Imħallef qiegħed hawn, quddiem il-bieb!

Bħala eżempju tat-tbatija u s-sabar, l-aħwa, ħudu l-profeti li tkellmu f'isem il-Mulej.

Dawk li żammew sħiħ sal-aħħar, araw, aħna nqisuhom bħala hienja.

Smajtu bis-sabar ta' Ġob, u tafu kif bl-għajnuna tal-Mulej hu għalaq jiem ħajtu; għax il-Mulej jaf jagħder, u hu ħanin bil-bosta.

Imma fuq kollox, ħuti, la taħilfux, u la bis-sema u la bl-art, u tieħdu ebda ġurament ieħor; iżda ħallu l- "iva" tagħkom ikun "iva" u l- "le" tagħkom ikun "le", biex hekk ma tkunux ikkundannati.

Hemm xi ħadd fostkom imnikket?

Ħalli dan jitlob.

Hemm xi ħadd ferħan?

Ħalli jkanta s-salmi.

Hemm xi ħadd marid fostkom?

Ħalli dan isejjaħ lill-presbiteri tal-Knisja, biex dawn jitolbu għalih u jidilkuh biż-żejt f'isem il-Mulej; it-talba tal-fidi ssalva lill-marid, u l-Mulej iqajmu; u jekk ikun għamel xi dnubiet, jinħafrulu.

Stqarru wieħed lill-ieħor in-nuqqasijiet tagħkom u itolbu għal xulxin, biex hekk tfiqu.

It-talba tal-bniedem ġust magħmula bil-ħerqa għandha qawwa kbira.

Elija bniedem bħalna kien: meta talab bil-ħerqa biex ma tagħmilx ix-xita, għal tliet snin u sitt xhur sħaħ ix-xita ma għamlitx fuq l-art.

U meta raġa' talab, is-sema radd ix-xita u l-art għamlet il-frott.

L-aħħar kelma

Ħuti, jekk xi ħadd minnkom jitbiegħed mis-sewwa u xi ħaddieħor iġibu lura, dan għandu jkun jaf li min iressaq lura mit-triq il-ħażina 'l xi midneb, jeħles ruħu mill-mewt u jostor kotra ta' dnubiet .


L-EWWEL ITTRA TA' SAN PIETRU

Ħarsa ħafifa lejn l-ittra

San Pietru kiteb din l-ittra minn Ruma minn fejn ried jilħaq lill-insara mxerrda fl-Asja Minuri.

Huma kienu qed jgħixu f'soċjetà fejn il-biċċa l-kbira tan-nies kienu pagani, u ħafna mill-insara kienu qed isofru ħafna għall-fatt li kienu segwaċi ta' Kristu.

Pietru jitkellem fit-tul fuq il-misteru tat-tbatija, u jagħti tifsira profonda għal din l-esperjenza fil-ħajja tal-bniedem.

Bi kliemu juri li min qed ibati mhuwiex biss qed jgħaddi minn prova, imma hu msejjaħ biex jaqdi lil Alla, u jixhed għall-fidi.

Fl-ittra tiegħu, Pietru jinkoraġġixxi lill-insara li qed ibatu billi jfakkarhom li dawk fost is-segwaċi ta' Ġesù li huma msejħa jġorru miegħu s-salib, għandhom għax jithennew billi b'hekk tkun qed titkattar fihom il-fidi u jkun jistħoqqilhom it-tifħir fil-jum li fih jerġa' jiġi l-Mulej.

Fl-istess waqt, l-insara, fit-tbatija tagħhom, għandhom jaraw it-tama f'futur aqwa, mirbuħ mill-qawmien mill-mewt ta' Ġesù.

Hekk kif Kristu kellu jbati biex jirċievi l-glorja tal-Missier, hekk in-nisrani jgħaddi mill-prova tat-tbatija biex hu wkoll jingħata l-glorja fit-tieni miġja ta' Kristu Rebbieħ.

Għax Kristu wkoll miet darba għal dejjem minħabba d-dnubiet; hu li kien ġust, miet għall-inġusti biex iressaqhom lejn Alla; kien mogħti l-mewt fil-ġisem, imma ħa l-ħajja fl-ispirtu ( , ).

It-taqsim tal-ittra

Introduzzjoni ( , - )

Ifakkar dwar is-salvazzjoni li ġejja minn Alla ( , - )

Jinkoraġġixxi għal ħajja qaddisa ( , — , )

Ir-responsabbiltà tan-nisrani waqt it-tbatija ( , — , )

L-umiltà u s-servizz tan-nisrani ( , - )

Konklużjoni ( , - )


Tislima

San Pietru kiteb din l-ittra minn Ruma minn fejn ried jilħaq lill-insara mxerrda fl- Asja Minuri. bħala pellegrini f'Pontu, fil-Galazja, fil-Kappadoċja, fl-Asja u fil-Bitinja ; magħżulin minn qabel skont il-ħsieb ta' Alla l-Missier, imqaddsin bl-Ispirtu s-Santu, biex joqogħdu għall-kelma ta' Ġesù Kristu u jkunu mraxxin b'demmu : lilkom grazzja u sliem bil-kotra.

Tama ħajja

Ikun imbierek Alla u Missier Sidna Ġesù Kristu, li fil-ħniena kbira tiegħu raġa' wilidna għal tama ħajja bil-qawmien ta' Ġesù Kristu mill-imwiet u għal wirt li la jitħassar, la jittabba', u lanqas jinxef.

Dan il-wirt hu merfugħ għalikom fis-sema għax intom tinsabu taħt il-ħarsien tal-qawwa ta' Alla fil-fidi tagħkom li twassal għas-salvazzjoni li lesta biex tidher fl-aħħar taż-żminijiet.

Għalhekk għandkom għax tifirħu mqar jekk issa, għal ftit żmien ieħor, jeħtiġilkom titnikktu taħt ħafna provi.

Bħalma d-deheb, li jintemm, jgħaddi mill-prova tan-nar, hekk tgħaddi mill-prova l-fidi tagħkom, li tiswa aktar mid-deheb, biex ikun jistħoqqilha tasal għat-tifħir, għall-glorja, u għall-ġieħ, meta jidher Ġesù Kristu.

Lilu, għalkemm ma rajtuhx, intom tħobbuh; fih, għad li issa m'intomx tarawh, intom temmnu; fih intom tifirħu b'ferħ glorjuż, li ma jistax jitfisser, waqt li tiksbu l-għan tal-fidi tagħkom, li hu s-salvazzjoni tagħkom.

Il-profeti, li ħabbru l-grazzja li kellha tingħata lilkom, stħarrġu u tkixxfu fuq din is-salvazzjoni; huma kienu jitkixxfu l-mod u f'liema żmien kien qiegħed jaħseb l-Ispirtu ta' Kristu, li kien fihom, meta kien jixhdilhom minn qabel it-tbatijiet ta' Kristu u l-glorji tiegħu li kellhom jiġu warajhom.

Lilhom kien mgħarraf li mhux għalihom infushom, imma għalikom, kien jiswa dak li huma kienu jħabbru, u li issa kien imxandar lilkom minn dawk li, bil-qawwa tal-Ispirtu s-Santu mibgħut mis-sema, qegħdin jagħtukom l-Evanġelju.

Dawn huma ħwejjeġ li l-anġli stess jixtiequ jifhmuhom sewwa.

Sejħa għal ħajja qaddisa

Għalhekk kunu mħażżmin fir-ruħ rażżnu lilkom infuskom f'kollox ; ittamaw għalkollox fil-grazzja li għad tingħatalkom meta jidher Ġesù Kristu.

Bħala wlied ubbidjenti, tgħixux skont il-ġibdiet ta' qabel, meta kontu għadkom tgħixu fl-injuranza tagħkom; iżda, bħalma qaddis hu dak li sejħilkom, kunu intom ukoll qaddisin fl-imġiba tagħkom kollha, għax hu miktub: "Kunu qaddisin, għax qaddis jien."

Jekk intom issejħu Missier lil dak li, bla ma jħares lejn l-uċuħ, jagħmel ħaqq minn kulħadd skont l-għemil ta' kull wieħed, għixu fil-biża' ż-żmien tal-ħajja li qegħdin tgħaddu f'art barranija.

Kunu afu li intom kontu mifdija mill-ħajja tagħkom fiergħa li ħadtu mingħand missirijietkom, mhux b'xi ħaġa li tintemm, bħalma hi l-fidda jew id-deheb, imma bid-demm għażiż ta' Kristu, li kien bħal ħaruf bla għajb u bla tebgħa.

Hu kien ippredestinat sa minn qabel ma saret id-dinja, imma deher fl-aħħar taż-żminijiet minħabba fikom.

Bih intom temmnu f'Alla, li qajmu mill-imwiet u tah il-glorja; hekk il-fidi tagħkom hi wkoll tama f'Alla.

Intom naddaftu rwieħkom billi qgħadtu għall-kelma tal-verità biex ikollkom l-imħabba sinċiera tal-aħwa; ħobbu 'l xulxin b'qalbkom kollha u bil-qawwa kollha.

Ma twelidtux mill-ġdid minn nisel li jitħassar, imma minn nisel li ma jitħassarx, bis-saħħa tal-kelma ta' Alla li tgħix u tibqa' għal dejjem.

Għax

"Kull bniedem hu bħal ħaxix,

u l-glorja tiegħu kollha bħal ward ir-raba';

il-ħaxix jinxef

u l-ward jaqa',

imma l-kelma tal-Mulej tibqa' għal dejjem."

Din hi l-kelma tal-Evanġelju li kien imxandar lilkom.


Il-ħaġra ħajja u l-poplu qaddis

Warrbu, mela, 'l bogħod minnkom kull ħażen u kull qerq; warrbu l-wiċċ b'ieħor, u l-għira u kull xorta ta' tqassis.

Bħal trabi tat-twelid, ixxennqu għall-ħalib safi, il-ħalib tar-ruħ, biex bih tikbru sa ma taslu għas-salvazzjoni, jekk intom tabilħaqq doqtu kemm hu tajjeb il-Mulej.

Ersqu, mela, lejh, li hu dik il-ġebla ħajja li kienet imwarrba mill-bennejja, imma magħżula minn Alla bħala ġebla għażiża.

U intom ukoll, bħal ġebel ħaj, inbnew f'dar spiritwali, saċerdozju qaddis, biex toffru sagrifiċċji spiritwali li jogħġbu 'l Alla permezz ta' Ġesù Kristu.

Għax hekk hemm miktub fl-Iskrittura:

"Jien inqiegħed f'Sijon ġebla tax-xewka,

magħżula u għażiża;

min jemmen fiha ma jkollux għax jitħawwad."

Għalikom, mela, li temmnu, dan huwa ġieħ!

Għal dawk li ma jemmnux,

"din l-istess ġebla li warrbu l-bennejja saret il-ġebla tax-xewka"

u

"ġebla ta' tiġrif u tfixkil;"

tfixklu għax ma qagħdux għall-kelma ta' Alla; għal dan kienu ddestinati.

Imma intom ġens maħtur, saċerdozju rjali , nazzjon qaddis, poplu li Alla kiseb għalih, biex ixxandru t-tifħir ta' dak li sejħilkom mid-dlam għad-dawl tiegħu tal-għaġeb.

Intom li darba ma kontux poplu, issa sirtu l-poplu ta' Alla; intom li darba ma kontux issibu ħniena, issa sibtu l-ħniena tiegħu.

Ngħixu bħala qaddejja ta' Alla

Ħuti għeżież, nitlobkom biex bħala barranin u għorba tiċċaħħdu mix-xewqat tal-ġisem li jitqabdu kontra r-ruħ.

Ġibu rwieħkom sewwa qalb il-pagani biex, jekk huma jgħidu fuqkom bħallikieku kontu nies ħżiena, jaraw sewwa l-għemil tajjeb tagħkom u jsebbħu 'l Alla meta jasal jum iż-żjara tiegħu.

Għall-imħabba tal-Mulej baxxu raskom għal kull awtorità tal-bnedmin: kemm għas-sultan bħala l-aqwa wieħed, u kemm għall-gvernaturi, li hu qiegħed biex jikkastigaw lil min jagħmel il-ħażin u jfaħħru lil min jagħmel it-tajjeb.

Għax din hija r-rieda ta' Alla: li bl-għemil tajjeb tagħkom issikktu fomm l-injuranza ta' nies bla għaqal.

Għixu bħala nies ħielsa, mhux li tinqdew bil-ħelsien tagħkom biex bħallikieku tgħattu l-ħażen, imma bħala qaddejja ta' Alla.

Agħtu ġieħ lil kulħadd.

Ħobbu lill-aħwa, qimu lil Alla, weġġħu lis-sultan.

L-eżempju u s-sofferenzi ta' Ġesù

Intom, qaddejja , oqogħdu bir-rispett kollu għas-sidien tagħkom; mhux biss għal dawk li huma twajbin u dħulin, imma wkoll għal dawk li huma ħorox.

Għax din hi grazzja li wieħed ibati bla ħtija għal Alla, u jieħu bis-sabar it-tbatija.

X'mertu jkollkom li tieħdu bis-sabar is-swat meta tkunu għamiltu l-ħażen?

Imma jekk tagħmlu t-tajjeb u ssofru t-tbatija bis-sabar, din tkun grazzja quddiem Alla.

Għal dan intom kontu msejħa għax Kristu wkoll bata għalikom u ħallielkom eżempju biex timxu fuq il-passi tiegħu.

"Hu li ma kien għamel ebda dnub,

u ebda qerq ma nstab f'fommu,"

meta għajruh ma weġibx bit-tagħjir; meta bata ma heddidx imma ħalla f'idejn l-Imħallef ġust.

Hu tgħabba bi dnubietna sa fuq is-salib, biex aħna mmutu għad-dnubiet u ngħixu għall-ġustizzja.

Bil-ġrieħi tiegħu intom fieqtu.

Intom kontu bħal nagħaġ mitlufa, imma issa rġajtu lura għand ir-Ragħaj u l-Għassies ta' ruħkom.


Il-ħajja tal-miżżewġin

Hekk ukoll, intom in-nisa oqogħdu għas-setgħa ta' żwieġkom biex, jekk ikunu minn dawk li għadhom ma semgħux mill-kelma tal-Evanġelju, jintrebħu, mhux bil-kliem, imma bl-imġiba tan-nisa tagħhom, xħin jarawkom iġġibu ruħkom kif jixraq magħhom u bir-rispett.

Ħa tkun is-sbuħija tagħkom mhux dik li tidher minn barra bħad-tiżjin tax-xagħar u t-tiżjin tad-deheb u l-ilbies ilellex, imma dik li hi moħbija f'qalbkom, imlibbsa b'tiżjin li ma jitħassarx; hi l-qalb ħelwa u twajba tagħkom; dan hu li Alla jgħożż ħafna.

Hekk dari kienu jiżżejnu dawk in-nisa qaddisa li kienu jittamaw f'Alla; kienu joqogħdu għas-setgħa ta' żwieġhom.

Hekk kienet tagħmel Sara li kienet tisma' minn Abraham u kienet issejjaħlu "Sidi".

U intom sirtu wliedha, jekk tagħmlu s-sewwa bla ma tibżgħu minn xejn.

Intom ukoll, irġiel, għammru bl-għaqal man-nisa tagħkom; agħtuhom il-ġieħ li ħaqqhom, kemm għax huma aktar dgħajfa minnkom u kemm għax huma wkoll imsejħa għall-grazzja tal-ħajja.

Hekk ma ssibux tfixkil fit-talb tagħkom.

Inbatu għall-ġustizzja

Fl-aħħar nett ngħidilkom, kunu lkoll fehma waħda, ħossu għal xulxin, inħabbu bħal aħwa b'qalb ħanina u umli.

La troddux deni b'deni jew tagħjir b'tagħjir; imma għall-kuntrarju, wieġbu bil-barka tagħkom, għax għal dan intom kontu msejħa, biex tkunu werrieta tal-barka ta' Alla.

Għax kif hemm miktub:

"Min irid iħobb 'il ħajtu

u jara jiem hienja,

ħa jħares ilsienu mill-ħażen

u xufftejh mill-qerq;

ħa jaħrab il-ħażen u jagħmel it-tajjeb,

ifittex is-sliem u jqis li jiksbu.

Għax għajnejn il-Mulej huma fuq il-ġusti

u widnejh miftuħa għat-talb tagħhom.

Imma l-Mulej ħarstu fuq dawk li jagħmlu l-ħażen."

Min jista' jagħmlilkom il-ħsara jekk tkunu ħerqana għat-tajjeb?

Jekk stess tbatu minħabba s-sewwa, henjin intom!

Tibżgħux minnhom u titħawdux.

Lill-Mulej Kristu qaddsu f'qalbkom.

Kunu dejjem lesti biex tagħtu tweġiba lil kull min jitlobkom il-għala tat-tama li għandkom; imma wieġbu bil-ħlewwa u bir-rispett.

Żommu safja l-kuxjenza tagħkom biex, meta jgħidu fuqkom, dawk stess li jkasbru l-imġiba tajba tagħkom fi Kristu jkollhom għalxiex jistħu.

Jekk din tkun ir-rieda ta' Alla, aħjar tbati għax tkun għamilt it-tajjeb milli għax tkun għamilt il-ħażin.

Għax Kristu wkoll miet darba għal dejjem minħabba d-dnubiet ; hu li kien ġust, miet għall-inġusti biex iressaqkom lejn Alla ; kien mogħti l-mewt fil-ġisem , imma ħa l-ħajja fl-ispirtu , li bih mar ixandar is-salvazzjoni lill-erwieħ li kienu magħluqa fil-ħabs.

Dawn kienu l-erwieħ ta' dawk li darba ma ridux jisimgħu, meta Alla qagħad jistenna bis-sabar fiż-żmien li Noè kien jibni l-arka.

Ftit, jiġifieri tmienja biss, salvaw bis-saħħa tal-ilma .

Dan l-ilma huwa tixbiha tal-magħmudija, li issa ssalva lilkom ukoll.

Mhux għax tnaddaf il-ħmieġ tal-ġisem, imma għax hi talba lil Alla ħierġa minn kuxjenza safja bis-saħħa tal-qawmien ta' Ġesù Kristu, li tela' s-sema u qiegħed fuq il-lemin ta' Alla u għandu taħtu s-Setgħat u l-Qawwiet tal-anġli.


Amministraturi tal-grazzja ta' Alla

Ladarba Kristu bata f'ġismu , intom ukoll armaw ruħkom bl-istess ħsieb, jiġifieri li kull min bata f'ġismu ma għandux x'jaqsam iżjed mad-dnub kemm itul iż-żmien li għad baqagħlu fil-ħajja tal-ġisem; ma jgħixx skont il-passjonijiet tal-bnedmin, imma skont ir-rieda ta' Alla.

Biżżejjed li fl-imgħoddi kontu tagħmlu r-rieda tal-pagani u tgħixu ħajja żienja f'passjoni bla rażan, f'sokor, fi tbahrid sfrenat , f'xorb żejjed u fl-idolatrija moqżieża tal-allat.

Issa li ma għadkomx titħalltu magħhom f'dan il-ġenn ta' żina jistagħġbu bikom u jistkerrhukom.

Imma ta' dan għad iridu jagħtu kont lil dak li qiegħed hemm biex jagħmel ħaqq mill-ħajjin u mill-mejtin.

Kien għalhekk li l-Evanġelju kien imxandar lill-mejtin ukoll, biex għalkemm skont il-bnedmin kienu kkundannati fil-ġisem, issa jgħixu skont Alla fl-ispirtu.

Qrib hu t-tmiem ta' kollox; għalhekk kunu għaqlin u meqjusin biex tagħtu ruħkom għat-talb.

Fuq kollox, ħa jkollkom imħabba sħiħa lejn xulxin, għax l-imħabba tgħatti kotra ta' dnubiet.

Ilqgħu 'l xulxin bla tgergir.

Kull wieħed minnkom jgħix skont id-don li rċieva u jinqeda bih għall-ġid tal-oħrajn; hekk tkunu amministraturi tajbin tal-grazzja ta' Alla, li hi ta' ħafna xorta.

Jekk xi ħadd għandu d-don tal-kelma, jippriedka l-kliem ta' Alla; jekk xi ħadd għandu d-don tal-ministeru , iħaddmu bis-setgħa li Alla tah, u hekk f'kollox ikun igglorifikat Alla b'Ġesù Kristu, li tiegħu huma l-glorja u s-setgħa għal dejjem ta' dejjem!

Ammen.

Is-sofferenza tan-nisrani

Ħuti għeżież, tistagħġbux għax tinsabu fil-forġa qalila tan-nar, li ġiet fuqkom biex iġġarrabkom, bħallikieku ġratilkom xi ħaġa mhux tas-soltu.

Imma ifirħu, għax b'hekk intom qegħdin tissieħbu fit-tbatijiet ta' Kristu, biex aktar tifirħu u tithennew fid-dehra tal-glorja tiegħu.

Jekk tkunu mkasbrin minħabba l-isem ta' Kristu, henjin intom!

Fuqkom għandkom l-Ispirtu tal-glorja , li hu l-Ispirtu ta' Alla.

Jalla ma jkun hemm ħadd minnkom li jkollu jbati għax qattiel jew ħalliel, jew jagħmel id-deni jew jindaħal fejn ma jesgħux.

Imma jekk wieħed isofri għax hu nisrani, m'għandux mniex jistħi, ħa jfaħħar lil Alla b'dan l-isem.

Għax issa wasal iż-żmien tal-ġudizzju, li jibda mid-dar ta' Alla.

U jekk l-ewwel jibda minna, kif sa jeħilsuha dawk li ma jridux joqogħdu għall-Evanġelju ta' Alla?

U jekk

"il-ġust bilkemm isalva,

x'se jsir mill-ħażin u mill-midneb?"

Mela, dawk li jbatu skont ir-rieda ta' Alla, għandhom iħallu ruħhom f'idejn il-Ħallieq tagħhom, li hu ta' kelmtu, u jibqgħu jagħmlu t-tajjeb.


Ir-rgħajja u l-merħla ta' Alla

Nitlob lill-presbiteri li hemm fostkom, bħala presbiteru jien ukoll u xhud tat-tbatijiet ta' Kristu, u bħala wieħed li għandu sehem mill-glorja li għad trid tidher: irgħu l-merħla ta' Alla fdata f'idejkom.

Ħudu ħsiebha, mhux bilfors, imma minn qalbkom, kif irid Alla; mhux għall-qligħ baxx, imma bil-ħeġġa tal-imħabba; mhux bħallikieku taħkmu bil-qawwa fuq dawk li messewkom b'xortikom, imma billi tkunu eżempju tal-merħla.

Imbagħad, meta jidher ir-Ragħaj il-Kbir, tiksbu l-kuruna tal-glorja minsuġa minn ward li ma jidbielx.

Hekk ukoll intom iż-żgħażagħ, oqogħdu għall-kelma tal-presbiteri .

Ilkoll kemm intom, imbagħad, ilbsu l-umiltà ma' xulxin għax

"Alla jeqfilhom lill-kburin,

imma lill-umli jagħtihom il-grazzja."

Kunu mela umli taħt l-id setgħana ta' Alla, biex hu jerfagħkom meta jkun il-waqt.

Ixħtu fuqu l-ħsibijiet kollha tagħkom għax hu jaħseb fikom.

Kunu meqjusa u għassu.

L-għadu tagħkom ix-Xitan qisu ljun jgħajjat, idur u jfittex 'il min se jibla'.

Iqfulu, sħaħ fil-fidi.

Intom tafu li ħutkom, imxerrdin fid-dinja, qegħdin jaqsmu magħkom l-istess tbatijiet tagħkom.

Imbagħad, wara li tkunu batejtu għal ftit żmien, Alla li jagħti kull grazzja, li sejħilkom għall-glorja tiegħu ta' dejjem fi Kristu, hu nnifsu jerġa' jġeddidkom, iwettaqkom, isaħħaħkom u jqegħedkom fis-sod.

Tiegħu hi s-setgħa għal dejjem!

Ammen.

L-aħħar tislijiet

Ktibtilkom dan il-ftit kliem permezz ta' Silvanu, li għalija hu ħija fidil, biex inħeġġiġkom u nixhdilkom li din hi tassew il-grazzja ta' Alla.

Żommu sħiħ fiha!

Il-knisja, li hi f'Babilonja, magħżula bħalkom, isselli għalikom.

Iselli wkoll għalikom Marku, ibni.

Sellmu lil xulxin b'bewsa ta' mħabba.

Is-sliem lilkom ilkoll, li intom fi Kristu!


IT-TIENI ITTRA TA' SAN PIETRU

Ħarsa ħafifa lejn l-ittra

Pietru indirizza l-ittra tiegħu lil ċirku wiesa' ta' nsara tal-bidu.

Riedhom jifhmu li huma kellhom jgħixu b'mod li jagħti ġieħ lil Alla, billi jżommu sod mat-tagħlim li rċevew mingħand l-appostli.

Wissiehom li fosthom kien hemm uħud, li għalkemm daħlu fil-Knisja, xejn ma kienu qed ixandru tagħlim tajjeb.

Alla kien se jikkastigahom ta' għemilhom; l-insara tassew kellhom jiftħu għajnejhom mit-tagħlim qarrieq ta' dawn il-profeti foloz.

F'ċirkostanzi bħal dawn, id-dmir tal-insara hu li jsaħħu aktar it-twemmin tagħhom u li jkunu ta' eżempju aktar qawwi għan-nies ta' madwarhom.

Il-pedamenti ta' ħajjithom għandhom ikunu t-tagħrif, il-kontroll fuqhom infushom, u l-prattika tal-paċenzja.

Fuq kollox, iżejnu l-għemejjel tagħhom bl-imħabba lejn Alla u lejn xulxin.

Ġesù Kristu se jerġa' jiġi verament, hekk kif kien imħabbar.

Dan għandkom tkunu tafu, ħuti għeżież: li quddiem il-Mulej jum wieħed hu bħal elf sena, u elf sena bħal jum wieħed.

Mhux għax jiddawwar il-Mulej li jtemm il-wegħdiet tiegħu, kif jaħsbu xi wħud, imma qiegħed jistabar bikom għax ma jridx li xi ħadd jintilef, imma li kulħadd jersaq għall-indiema ( , - ).

It-taqsim tal-ittra

Introduzzjoni ( , - )

Is-sejħa tan-nisrani ( , - )

Għalliema qarrieqa ( , - )

L-aħħar miġja ta' Kristu ( , - )


Tislima

Xmun Pietru, qaddej u appostlu ta' Ġesù Kristu, lil dawk, li, għall-ġustizzja ta' Alla u s-Salvatur tagħna Ġesù Kristu, kellhom ix-xorti li jkollhom fidi għażiża daqs tagħna: grazzja lilkom u sliem bil-kotra, bis-saħħa tal-għarfien sħiħ tagħkom ta' Alla u ta' Ġesù Sidna.

Is-sejħa tan-nisrani

Is-setgħa tiegħu ta' Alla tatna dak kollu li hu meħtieġ għall-ħajja u t-tjieba, billi għarrfitna 'l Dak li sejħilna għall-glorja u l-qawwa tiegħu nnifsu.

Bis-saħħa ta' dawn huwa tana l-egħżeż u l-akbar ġid li kien wegħedna, biex bih - wara li tkunu ħlistu mit-taħsir li hawn fid-dinja ħtija tal-ġibdiet ħżiena - tissieħbu fin-natura ta' Alla.

Għalhekk, mela, kunu ħerqana biex iżżidu mal-fidi l-virtù, mal-virtù l-għerf; mal-għerf ir-rażna; mar-rażna s-sabar; mas-sabar it-tjieba; mat-tjieba l-ħbiberija tal-aħwa; mal-ħbiberija tal-aħwa l-imħabba.

Jekk ikollkom dawn il-kwalitajiet u tkattruhom fikom, ma jħallukomx rieqda u bla frott fl-għarfien tagħkom ta' Sidna Ġesù Kristu.

Min hu nieqes minnhom hu agħma, ma jarax sewwa; nesa li ġie mnaddaf minn dnubietu tal-imgħoddi.

Għalhekk, l-aħwa, b'ħeġġa akbar għandkom tfittxu li ssaħħu s-sejħa u l-għażla tagħkom ; għax jekk tagħmlu hekk, ma titfixklu qatt.

U hekk ikollkom miftuħ beraħ quddiemkom il-bieb tad-dħul fis-saltna ta' dejjem ta' Sidna u s-Salvatur tagħna Ġesù Kristu.

Għalhekk jien bi ħsiebni nibqa' dejjem infakkarkom fuq dawn il-ħwejjeġ, għalkemm tafuhom u intom sħaħ fil-verità li hi fikom.

Jidhirli li hi ħaġa flokha li, sakemm jien f'dan il-ġisem, inżommkom imħeġġin billi nibqa' nfakkarkom; għax jien naf li dalwaqt ikolli nħalli dan il-ġisem , kif għarrafni Sidna Ġesù Kristu.

Imma rrid nieħu ħsieb li, ukoll wara li nkun tlaqt, intom tibqgħu tiftakru kull ħin f'dawn il-ħwejjeġ.

Il-glorja ta' Kristu u l-profezija

Aħna ma konniex qegħdin nibnu fuq ħrejjef maħluqa minn moħħna meta għarrafniekom dwar il-qawwa ta' Sidna Ġesù Kristu u dwar il-miġja tiegħu.

Rajna b'għajnejna aħna stess il-kobor tiegħu meta hu ħa mingħand Alla l-Missier ġieħ u sebħ, u leħen mit-Tron Glorjuż instama' jgħid għalih: "Dan hu Ibni, l-għażiż tiegħi, li bih jiena nitgħaxxaq."

Aħna smajnieh dan il-leħen ġej mis-sema meta konna miegħu fuq il-muntanja mqaddsa.

U hekk għandna mwettqa aħjar il-kelma tal-profeti.

Tagħmlu sewwa jekk toqogħdu attenti għaliha; hi bħal fanal li jagħti d-dawl f'post mudlam, sa ma jibda jbexbex il-jum u f'qalbkom titla' l-kewkba ta' filgħodu.

Dan fuq kollox għandkom tkunu tafu: li l-ebda profezija tal-Iskrittura ma għandu ħadd ifissirha minn rasu.

Għax qatt ma kien li xi profezija ġiet mir-rieda tal-bnedmin; imma, meta l-bnedmin tkellmu f'isem Alla, dan għamluh għax kienu mqanqlin mill-Ispirtu s-Santu.


L-għalliema u l-profeti foloz

Dehru wkoll profeti foloz fost il-poplu, kif għad ikun hemm għalliema foloz fostkom.

Dawn idaħħlu firdiet, li jġibu l-qerda, sa jaslu biex jiċħdu s-Sid li għalih kisibhom u malajr iġibu l-qerda fuqhom infushom.

Ikun hemm ħafna li jimxu skont l-imġiba bla rażan tagħhom, u ħtija tagħhom tkun imkasbra t-triq tal-verità.

Imqanqlin mir-regħba tagħhom, jagħmlu negozju minn fuqkom bi kliem qarrieq.

Imma l-kundanna tagħhom ġa ilha minn żmien taħdem, u l-qerda tagħhom ma raqditx.

Jekk Alla ma ħafirhiex lill-anġli li dinbu, imma tefagħhom fil-ħofor mudlama tal-infern biex hemm jinżammu sa jum il-ġudizzju; jekk ma ħafirhiex lid-dinja tal-qedem - barra minn Noè, il-ħabbâr tal-ġustizzja, u sebgħa min-nies oħra - meta bagħat id-dulluvju fuq id-dinja tal-ħażen; jekk ikkundanna l-bliet ta' Sodoma u Gomorra biex ikunu maħruqa sa ma jsiru rmied u bihom ħalla tagħlima għal dawk il-ħżiena li kellhom jiġu wara u ħeles biss lil Lot, raġel ġust, mifni kif kien ħtija tal-imġiba bla rażan tal-ħżiena - għax dan ir-raġel ġust, waqt li kien jgħix magħhom, b'dak li kien jara u jisma' minn jum għal ieħor, kien iħoss qalbu tingħafas quddiem l-imġiba ħażina tagħhom; jaf mela l-Mulej jeħles it-tajbin mit-tiġrib u jħalli l-ħżiena biex jieħdu l-kastig f'jum il-ġudizzju.

L-aktar imbagħad 'il dawk li jgħixu skont il-ġibdiet tal-ġisem u li jkasbru s-setgħa tal-Mulej; nies wiċċhom bla mistħija, kburin, li ma jibżgħux ikasbru l-ħlejjaq glorjużi tas-sema .

Madankollu l-anġli, għalkemm akbar fil-qawwa u fis-setgħa, ma jkasbruhomx u ma jakkużawhomx quddiem il-Mulej.

Imma dawn, bħal bhejjem bla raġuni li minnhom infushom twieldu biex ikunu maqbuda u maqtula, ikasbru dak li ma jagħrfux.

Għalhekk bħal bhejjem jinqerdu, jieħdu l-ħlas tal-ħażen li għamlu.

Għalihom il-pjaċir tagħhom hu x-xalar ta' binhar; huma tbajja' u ħmieġ fostkom; jieklu magħkom u gostihom iqarrqu bikom .

Għajnejhom medhijin bin-nisa żienja, ma jixbgħu qatt mid-dnub u jqarrqu bid-dgħajfin; qalbhom imdorrija fir-regħba.

Misħutin li huma!

Tbiegħdu mit-triq id-dritta u ntilfu; imxew wara Balgħam, bin Bosor, li għażel qligħ il-ħażen, imma li kien imċanfar għall-ħsara li għamel, meta ħmar tat-tagħbija bla kliem tkellem bħal bniedem u rażżan il-bluha tal-profeta.

Huma għejun bla ilma u sħab misjuq mir-riefnu; dlamijiet l-aktar koroh hemm lesti għalihom.

Għax dawn bil-kliem kburi u fieragħ tagħhom u bil-ġibdiet ħżiena tal-ġisem iqarrqu b'dawk li bilkemm għadhom kemm ġew meħlusin minn ma' dawk li jgħixu fl-iżball.

Iwegħduhom il-ħelsien, waqt li huma stess imjassrin mit-taħsir; għax bniedem hu lsir ta' min jirbħu.

Għax jekk, wara li ħelsu mill-ħażen tad-dinja bis-saħħa tal-għarfien ta' Sidna u s-Salvatur tagħna Ġesù Kristu, reġgħu tħabblu fih u ntrebħu minnu, il-qagħda tagħhom tal-aħħar sa tkunilhom agħar minn tal-ewwel.

Kien ikun aħjar għalihom li ma għarfu qatt it-triq tas-sewwa milli, wara li għarfuha, reġgħu lura mill-kmandament imqaddes li ngħata lilhom.

Ġralhom kif jgħid sewwa l-proverbju:

"Il-kelb idur għall-vomtu tiegħu",

u

"Il-ħanżira l-maħsula titmiegħek fit-tajn."


It-tieni miġja ta' Ġesù Kristu

Din hi t-tieni ittra li qiegħed niktbilkom, ħuti għeżież.

Fihom it-tnejn nifhem inqajjem fikom ħsibijiet sbieħ billi nfakkarkom f'dak li diġà tafu.

Ftakru fil-kliem li diġà qalu l-profeti qaddisa, u wkoll fil-kmandament tal-Mulej u s-Salvatur tagħna, li wasslulkom l-appostli tagħkom.

Dan għandkom tkunu tafu, l-ewwel nett: li fl-aħħar jiem jiġu nies kollhom tmaqdir u jwaqqgħu kollox għaż-żufjett, nies li jaġixxu skont ix-xewqat ħżiena tagħhom; u jibdew jgħidu: "Fejn hi l-wegħda tal-miġja tiegħu?

Għax sa minn meta mietu missirijietna , kollox baqa' miexi kif kien sa mill-bidu tal-ħolqien."

Dawn jinsew, għax iridu, li sa minn żmien ilu kienu s-smewwiet u l-art, li saret mill-ilma u żżomm bl-ilma bis-saħħa tal-kelma ta' Alla; kien ukoll bl-ilma li d-dinja ta' dak iż-żmien tgħarrqet u ntilfet.

Hekk ukoll bl-istess kelma ta' Alla s-smewwiet u l-art tal-lum huma merfugħin għall-ħruq, miżmumin sa jum il-ġudizzju, li jkun jum it-telfien tal-ħżiena.

Dan għandkom tkunu tafu, ħuti għeżież: li quddiem il-Mulej jum wieħed hu bħal elf sena, u elf sena bħal jum wieħed.

Mhux għax jiddawwar il-Mulej li jtemm il-wegħdiet tiegħu, kif jaħsbu xi wħud, imma qiegħed jistabar bikom għax ma jridx li xi ħadd jintilef, imma li kulħadd jersaq għall-indiema.

Jasal, tabilħaqq, Jum il-Mulej bħal ħalliel; jintemmu mbagħad is-smewwiet bi ħsejjes kbar, jinħallu bin-nar l-elementi tad-dinja, u l-art b'kulma fiha tkun maħruqa min-nar .

Ladarba hekk kollox għandu jintemm, araw daqsxejn kif għandkom iġġibu ruħkom, kemm għandha tkun qaddisa u tajba ħajjitkom, waqt li tistennew b'ħerqa kbira l-miġja tal-Jum ta' Alla.

Hu minħabba f'dan il-Jum li s-smewwiet jinħarqu u jinħallu, u l-elementi tad-dinja jinqerdu bin-nar.

Imma aħna, skont il-wegħda tiegħu, nistennew smewwiet ġodda u art ġdida, li fihom tgħammar il-ġustizzja .

Għalhekk, ħuti għeżież, waqt li nistennew dan kollu, qisu li jsibkom fis-sliem, bla tebgħa u bla dnub.

Is-sabar li bih il-Mulej jeħodna qisuh bħala salvazzjoni tagħna.

Hekk ukoll kitbilkom Pawlu, ħuna l-għażiż, skont l-għerf li ngħata lilu.

Hekk kiteb fl-ittri kollha tiegħu, li fihom tkellem fuq din il-ħaġa.

Dawn l-ittri fihom xi ħwejjeġ li huma tqal biex wieħed jifhimhom, u dawk li ma jifhmux u li mhumiex sħaħ biżżejjed ifissruhom ħażin għat-telfien tagħhom stess; hekk jagħmlu wkoll mill-kotba l-oħra tal-Iskrittura.

Intom, mela, ħuti għeżież, ladarba tafu dan, għassu sewwa li ma tisfawx maħkuma mill-iżbalji ta' dawn in-nies bla rażan u taqgħu mnejn tinsabu fis-sod.

Ikbru fil-grazzja u fl-għarfien ta' Sidna u s-Salvatur tagħna Ġesù Kristu.

Lilu glorja issa u għal dejjem.


L-EWWEL ITTRA TA' SAN ĠWANN

Ħarsa ħafifa lejn l-ittra

Ġwanni aktarx li kiteb l-ewwel ittra tiegħu f'Efesu għall-ħabta tas-snin / WK.

Il-kittieb kellu żewġ skopijiet prinċipali għal din l-ittra.

Ried li l-insara jżommu sħiħ fl-għaqda tal-imħabba bejniethom, u jsaħħaħ it-twemmin tagħhom fi Kristu bħala bniedem.

Dan it-tagħlim kien qed jiġi miċħud minn xi għalliema qarrieqa.

Tagħlim ieħor li kien qed jinxtered, marbut mal-istess teoriji żbaljati, kien li l-insara m'għandhomx jintilfu fuq ir-rabtiet tad-dinja għax dawn itellfuhom mir-rabta tagħhom m'Alla.

Dan ifisser li ma jibqax post għall-imħabba tal-insara bejniethom.

Din l-ittra tinsisti li l-vera prova tal-fidi hi l-imħabba tal-aħwa.

Għaliex Alla hu mħabba, kull min jimxi warajh għandu jgħix l-imħabba.

Għal rebħa totali fuq id-dnub, l-insara jridu mhux biss iħobbu lil xulxin, imma jemmnu wkoll li Ġesù, l-Iben ta' Alla, hu Kristu tassew li miet għalina.

Dak li kien mill-bidu, dak li aħna smajna, li rajna b'għajnejna, li lejh ħarisna u li messew idejna, jiġifieri l-Verb, il-Kelma tal-ħajja, dan sejrin inxandrulkom ( , ).

It-taqsim tal-ittra

Introduzzjoni ( , - )

Dawl u dlam ( , — , )

Ulied Alla u wlied ix-xitan ( , - )

Il-verità u l-iżball ( , - )

L-imħabba hi dmir ( , - )

Il-fidi rebbieħa ( , - )


Il-Verb tal-ħajja

Dak li kien mill-bidu, dak li aħna smajna, li rajna b'għajnejna, li lejh ħarisna u li messew idejna, jiġifieri l-Verb tal-ħajja, dan sejrin inxandrulkom.

Għax il-ħajja dehret u aħna rajnieha u qegħdin nixhdu għaliha.

Qegħdin inxandrulkom il-ħajja ta' dejjem li kienet għand il-Missier u dehret lilna.

Qegħdin inxandrulkom dak li aħna rajna u smajna, biex intom tissieħbu magħna, u l-għaqda tagħna tkun mal-Missier u ma' Ibnu Ġesù Kristu.

U qegħdin niktbu dan biex il-ferħ tagħkom ikun sħiħ.

Alla hu dawl

Din hi l-aħbar li smajna mingħandu u li qegħdin inxandrulkom: li Alla hu dawl u ebda dlam ma hemm fih.

Jekk ngħidu li aħna mseħbin miegħu imma nimxu fid-dlam, inkunu qegħdin nigdbu u ma nagħmlux il-verità .

Iżda jekk nimxu fid-dawl, kif inhu fid-dawl hu stess, aħna nissieħbu flimkien, u d-demm ta' Ġesù Kristu Ibnu jnaddafna minn kull dnub.

Jekk ngħidu li m'għandniex dnub, inkunu qegħdin inqarrqu bina nfusna u l-verità ma tkunx fina.

Jekk nistqarru dnubietna, hu fidil u ġust, hekk li jaħfrilna dnubietna u jnaddafna minn kull ħażen.

Jekk ngħidu li ma dnibniex, inkunu qegħdin ingiddbuh, u kelmtu ma tkunx fina.


Kristu d-difensur tagħna

Uliedi, dan qiegħed niktibhulkom biex ma tidinbux; imma jekk xi ħadd jidneb, aħna għandna Difensur quddiem il-Missier, lil Ġesù Kristu, il-ġust.

U hu jħallas għal dnubietna, mhux għal tagħna biss, iżda wkoll għal dawk tad-dinja kollha.

U b'dan nafu li nagħrfu 'l Ġesù: jekk inżommu l-kmandamenti tiegħu.

Min jgħid "Jiena nafu" u ma jżommx il-kmandamenti tiegħu, hu giddieb u l-verità mhijiex fih.

Iżda kull min iżomm il-kelma tiegħu, fih hemm tassew l-imħabba ta' Alla fil-milja tagħha.

B'dan nagħrfu li aħna fih.

Min jgħid li qiegħed jgħammar fih, jeħtieġ li hu jgħix kif għex hu stess.

Il-kmandament il-ġdid

Għeżież, m'iniex niktbilkom xi kmandament ġdid, imma kmandament qadim li kellkom sa mill-bidu.

Il-kmandament il-qadim hi l-kelma li intom smajtu.

Madankollu kmandament ġdid qiegħed niktbilkom, għax seħħ tassew fi Kristu u fikom, għax id-dlam għadda u d-dawl tassew ġa qiegħed jiddi.

Min jgħid li qiegħed fid-dawl, u jobgħod 'il ħuh, għadu fid-dlam sa issa.

Min iħobb 'il ħuh, jgħammar fid-dawl, u fih ma hemm ebda tfixkil .

Iżda min jobgħod 'il ħuh, jinsab fid-dlam, jimxi fid-dlam, u ma jafx fejn hu sejjer, għax id-dlam għemielu għajnejh.

Qiegħed nikteb lilkom, uliedi, għax intom dnubietkom maħfura bis-saħħa ta' ismu.

Qiegħed nikteb lilkom, missirijiet, għax intom għaraftu 'l dak li hu sa mill-bidu.

Qiegħed nikteb lilkom, żgħażagħ, għax intom għelibtu l-Ħażin.

Ktibt lilkom, tfal, għax intom għaraftu lill-Missier.

Ktibt lilkom, missirijiet, għax intom għaraftu lil dak li hu sa mill-bidu.

Ktibt lilkom, żgħażagħ, għax intom qawwija u l-kelma ta' Alla qiegħda tgħammar fikom u intom għelibtu l-Ħażin.

Tħobbux id-dinja u anqas dak li hemm fiha.

Jekk xi ħadd iħobb id-dinja, l-imħabba tal-Missier ma tgħammarx fih.

Kulma fiha d-dinja, jiġifieri l-ġibda tal-ġisem u l-ġibda tal-għajnejn u l-kburija tal-ħajja, dan mhuwiex ġej mill-Missier imma mid-dinja.

U d-dinja bil-ġibdiet tagħha tgħaddi, iżda min jagħmel ir-rieda ta' Alla jibqa' għal dejjem.

L-Antikrist

Uliedi, waslet l-aħħar siegħa.

Smajtu li għandu jiġi l-antikrist.

Issa, araw, ħafna antikristi ġa dehru minn issa.

U minn dan nagħrfu li waslet l-aħħar siegħa.

Dawn ħarġu minn fostna imma ma kinux minn tagħna; li kieku kienu minn tagħna kienu jibqgħu magħna.

Għalhekk kien jeħtieġ li jkun magħruf li mhux kulħadd kien magħna.

Intom, iżda, għandkom id-dilka mill-Qaddis u dan tafuh ilkoll .

Ma ktibtilkomx bħallikieku ma tafux il-verità, imma għax tafuha, u tafu wkoll li ebda qerq ma jitnissel mill-verità.

Min hu l-giddieb jekk mhux min jiċħad li Ġesù hu l-Messija?

Dan hu l-antikrist, li jiċħad lill-Missier u lill-Iben.

Kull min jiċħad lill-Iben, anqas lill-Missier ma għandu; min jistqarr lill-Iben, għandu lill-Missier ukoll.

Intom, iżda, jalla jgħammar fikom dak li smajtu sa mill-bidu; għax jekk jgħammar fikom dak li smajtu sa mill-bidu, intom ukoll tgħammru fl-Iben u fil-Missier.

Din hi l-wegħda li hu nnifsu għamlilna: il-wegħda tal-ħajja ta' dejjem.

Ktibtilkom dan dwar dawk li jridu jqarrqu bikom.

Madankollu fikom qiegħda tgħammar id-dilka li rċevejtu mingħandu, u għalhekk intom ma għandkomx bżonn min joqgħod jgħallimkom.

Għax id-dilka tiegħu tgħallimkom hi dwar kollox, u t-tagħlim tagħha hu veru, u mhuwiex xi gidba.

U ladarba hu hekk, mela ibqgħu dejjem fih kif għallmitkom hi.

Ulied Alla

U issa, uliedi, ibqgħu fih, ħalli nkunu qalbna qawwija meta huwa jidher, u ma nġarrbux il-mistħija li nitwarrbu minnu meta jiġi.

Jekk tafu li huwa ġust, tafu wkoll li dawk kollha li l-għemil tagħhom huwa ġust huma mnisslin minnu.